A Bizottság 1702/2003/EK rendelete

(2003. szeptember 24.)

légi járművek és kapcsolódó termékek, alkatrészek és berendezések légialkalmassági és környezetvédelmi tanúsítása, valamint a tervező és gyártó szervezetek tanúsítása végrehajtási szabályainak megállapításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az 1701/2003/EK rendelettel [1] kiigazított, a polgári repülés területén a közös szabályokról és az Európai Repülésbiztonsági Ügynökség létrehozásáról szóló, 2002. július 15-i 1592/2002/EK európai parlamenti és tanácsi rendeletre [2] (a továbbiakban: az alaprendelet) és különösen annak 5. és 6. cikkére,

mivel:

(1) Az alaprendelet megállapítja a polgári repülés biztonsága és a környezetvédelem egységesen magas szintjét biztosító közös alapvető követelményeket; előírja, hogy a Bizottság fogadja el a szükséges végrehajtási szabályokat azok egységes alkalmazása érdekében; létrehozza az Európai Repülésbiztonsági Ügynökséget (a továbbiakban: ügynökség), hogy segítséget nyújtson a Bizottságnak az ilyen végrehajtási szabályok létrehozásában.

(2) A legutóbb a 2871/2000/EK bizottsági rendelettel [3] módosított 3922/91/EGK tanácsi rendelet [4] II. mellékletében említett, a légialkalmasság területén meglévő légi közlekedési előírások 2003. szeptember 28-án hatályukat vesztik.

(3) Az alaprendelet hatálya alá tartozó repüléstechnikai termékek, alkatrészek, és berendezések légialkalmassági és környezeti összeegyeztethetőségének biztosítására közös műszaki előírásokat és közigazgatási eljárásokat kell elfogadni; e követelményekben és eljárásokban meg kell határozni a megfelelő tanúsítványok kibocsátásának, érvényességük fenntartásának, módosításának, felfüggesztésének, illetve visszavonásának a feltételeit.

(4) A repüléstechnikai termékek, alkatrészek és berendezések tervezésében és gyártásában részt vevő szervezeteknek meg kell felelniük bizonyos műszaki követelményeknek, hogy igazolják alkalmasságukat, valamint kötelezettségeik és az ehhez kapcsolódó jogosultságaik teljesítésének módját. A Bizottságnak az ilyen alkalmasságot tanúsító bizonyítványok kibocsátására, érvényességének fenntartására, módosítására, felfüggesztésére vagy visszavonására vonatkozó feltételeket meghatározó intézkedéseket kell elfogadnia.

(5) A Bizottságnak a légialkalmasság terén a közös alapvető követelmények végrehajtására vonatkozó intézkedések elfogadásakor ügyelnie kell arra, hogy azok megfeleljenek a tudomány állásának és a legjobb módszereknek, figyelembe vegyék a repülőgépekkel kapcsolatos nemzetközi tapasztalatokat, valamint a tudományos és technikai haladást, továbbá lehetővé tegyék az azonnali reagálást a balesetek és súlyos események megállapított okaira.

(6) A repüléstechnikai termékekre, alkatrészekre és berendezésekre vonatkozó légialkalmassági és környezeti követelmények terén a közös műszaki előírások egységes alkalmazásának biztosítása megköveteli, hogy az illetékes hatóságok közös eljárásban értékeljék az ilyen előírásoknak való megfelelést; az ügynökségnek tanúsítási előírásokat és útmutatókat kell kidolgoznia a szükséges szabályozási egységesség elősegítéséhez.

(7) E célból lehetővé kell tenni a zökkenőmentes átállást az ügynökség új keretszabályaira, biztosítva a polgári repülés biztonsága magas és egységes színvonalának megőrzését a Közösségben; elegendő időt kell biztosítani a repülési ágazat és a tagállamok közigazgatásai számára, hogy alkalmazkodjanak az új keretszabályokhoz, valamint hogy elismerjék az e rendelet hatálybalépése előtt kiállított bizonyítványok folyamatos érvényességét, az alaprendelet 57. cikkével összhangban.

(8) E rendeletben előírt intézkedések az alaprendelet 12. cikke (2) bekezdése b) pontjának és 14. cikke (1) bekezdésének megfelelően összhangban vannak az ügynökség által kiadott véleménnyel [5].

(9) Az e rendeletben előírt intézkedések összhangban vannak az alaprendelet 54. cikkének (3) bekezdésével létrehozott Európai Repülésbiztonsági Ügynökséggel foglalkozó bizottságának véleményével,

ELFOGADTA EZT A RENDELETET:

1. cikk

Hatály és fogalommeghatározások

(1) Ez a rendelet az alaprendelet 5. cikkének (4) bekezdésével és 6. cikkének (3) bekezdésével összhangban megállapítja a termékek, alkatrészek és berendezések légialkalmassági és környezetvédelmi tanúsításának közös műszaki követelményeit és közigazgatási eljárásait, meghatározva:

a) a típusalkalmassági bizonyítványok, korlátozott típusalkalmassági bizonyítványok, kiegészítő típusalkalmassági bizonyítványok kiállítását, és ezeknek a bizonyítványoknak a módosítását;

b) a légialkalmassági bizonyítványok, korlátozott légialkalmassági bizonyítványok, repülési engedélyek és üzemképesség-tanúsítvány kiállítását;

c) a javítási tervek jóváhagyásának kiállítását;

d) a környezetvédelmi előírásoknak való megfelelés igazolását;

e) a zajbizonyítványok kiállítását;

f) a termékek, alkatrészek és berendezések meghatározását;

g) bizonyos alkatrészek és berendezések tanúsítását;

h) a tervező és gyártó szervezetek tanúsítását;

i) a légialkalmassági irányelvek kibocsátását.

(2) E rendelet alkalmazásában:

a) "JAA": "Joint Aviation Authority" (Társult Légügyi Hatóság);

b) "JAR": "Joint Aviation Requirement" (Egységes Légügyi Előírás);

c) "21. rész (Part)": az e rendelethez mellékelt követelmények és eljárások légi járművek és a kapcsolódó termékek, alkatrészek és berendezések, valamint a tervező és gyártó szervezetek tanúsításához;

d) "M. rész (Part)": az alaprendeletnek megfelelően elfogadott, alkalmazandó folyamatos légialkalmasságra vonatkozó előírások.

2. cikk

Termékek, alkatrészek és berendezések tanúsítása

(1) A termékekre, alkatrészekre és berendezésekre a 21. részben meghatározott bizonyítványokat állítják ki.

(2) Az (1) bekezdéstől eltérve azok a légi járművek, beleértve bármely beszerelt terméket, alkatrészt és berendezést is, amelyek valamely tagállamban nincsenek lajstromba véve, mentesülnek a 21. rész H. és I. alrészében (Subpart) szereplő rendelkezések alól.

(3) Az olyan termékek tekintetében, amelyekre a típusalkalmassági bizonyítványt 2003. szeptember 28-át megelőzően állították ki, az alábbi rendelkezéseket kell alkalmazni:

a) ezeket a termékeket úgy kell tekinteni, hogy azok e rendeletnek megfelelően kiállított típusalkalmassági bizonyítvánnyal rendelkeznek, ha:

i. a típusalkalmassági tanúsítás alapja:

- a JAA típusalkalmassági tanúsítás alapja, olyan termékek esetén, amelyeket a JAA adatlapjukban meghatározottak alapján JAA eljárások alapján tanúsítottak, illetve

- más termékek esetében a típusalkalmassági tanúsítás alapja a tervező állam típusalkalmassági bizonyítványának adatlapjában meghatározottak szerint, ha a tervező állam

- valamely tagállam, kivéve ha az ügynökség megállapítja, figyelembe véve különösen az alkalmazott légialkalmassági alapkövetelményeket és a szervizelési tapasztalatokat, hogy a típusalkalmassági tanúsítás ilyen alapon nem biztosítja az alaprendelet és e rendelet által előírttal egyenértékű biztonsági szintet, vagy

- olyan állam, amellyel valamely tagállam kétoldalú légialkalmassági megállapodást vagy hasonló megállapodást kötött, amelynek értelmében az ilyen termékeket a tervező állam légialkalmassági alapkövetelményei alapján tanúsították, kivéve ha az ügynökség megállapítja, hogy az ilyen légialkalmassági alapkövetelmények vagy szervizelési tapasztalatok, illetve a tervező állam biztonsági rendszere nem biztosítja az alaprendelet és e rendelet által előírttal egyenértékű biztonsági szintet,

- az ügynökség elvégzi a fenti két rendelkezés hatásainak első értékelését és a véleményt nyilvánít a Bizottság számára, beleértve e rendelet lehetséges módosításait is;

ii. a környezetvédelmi követelmények megegyeznek a Chicagoi Egyezmény 16. mellékletében meghatározott, a termékre vonatkozó követelményekkel;

iii. az alkalmazandó légialkalmassági irányelvek a tervező állam irányelvei;

b) azon légi járművek kialakítása, amelyeket 2003. szeptember 28-át megelőzően vettek lajstromba valamely tagállamban, jóváhagyottnak minősül e rendelet szerint, ha

i. alapvető típuskialakítása az a) bekezdésben említett valamely típusalkalmassági bizonyítvány része;

ii. ennek az alapvető típuskialakításnak minden olyan módosítását, amelyért nem a típusalkalmassági bizonyítvány tulajdonosa felel, jóváhagyták; valamint

iii. a lajstromozó tagállam által 2003. szeptember 28-át megelőzően kiállított vagy elfogadott légialkalmassági irányelveket teljesítették, beleértve a tervező állam légialkalmassági irányelveinek azokat a módosításait is, amelyeket a lajstromozó tagállam jóváhagyott;

c) az a) bekezdésnek nem megfelelő termékekek típusalkalmassági bizonyítványait 2007. március 28-ig az ügynökség határozza meg;

d) az a) bekezdésben tárgyalt valamennyi termék zajszintjére vonatkozó típusalkalmassági bizonyítvány adatlapját 2007. március 28-ig az ügynökség határozza meg. Az ügynökség határozatáig, a tagállamok továbbra is kiállíthatnak zajbizonyítványokat az alkalmazandó nemzeti rendelkezéseknek megfelelően.

(4) Azon termékek tekintetében, amelyekre a típusvizsgálati eljárás a JAA-nál vagy valamely tagállamnál 2003. szeptember 28-án folyamatban van:

a) ha a terméket több tagállam tanúsítja, a legelőrehaladottabb projektet használják fel referenciaként;

b) a 21. rész 21A.15. a), b) és c) pontja nem alkalmazható;

c) a 21. rész 21A.17. a) pontjától eltérve a típusalkalmassági tanúsítvány alapját a JAA, illetve adott esetben a tagállam állapítja meg a jóváhagyásra vonatkozó kérelem benyújtásakor;

d) a JAA vagy a tagállam eljárásai szerint tett megfelelőségi vizsgálati eredményeket úgy kell tekinteni, hogy azokat az ügynökség a 21. rész 21A.20. a) és b) pontjának való megfelelés érdekében tette.

(5) Tekintettel a nemzeti típusalkalmassági bizonyítvánnyal vagy azzal egyenértékű bizonyítvánnyal rendelkező termékekre, amelyekre a valamely tagállam által végzett módosításjóváhagyási eljárás még nem zárult le, amikor a típusalkalmassági bizonyítványt e rendeletnek megfelelően megállapították:

a) ha a jóváhagyási eljárást több tagállam végzi, a legelőrehaladottabb projektet használják fel referenciaként;

b) a 21. rész 21A.93. pontja nem alkalmazható;

c) a típusalkalmassági tanúsítás alkalmazandó alapját a JAA, illetve adott esetben a tagállam állapítja meg a módosítás jóváhagyására vonatkozó kérelem benyújtásakor;

d) a JAA vagy a tagállam eljárásai szerint tett megfelelőségi vizsgálati eredményeket úgy kell tekinteni, hogy azokat az ügynökség a 21. rész 21A.103. a) 2. és b) pontjának való megfelelés érdekében tette.

(6) Azokra a kiegészítő típusalkalmassági bizonyítványokra tekintettel, amelyekre valamely tagállam által az alkalmazandó JAA kiegészítő típusvizsgálati eljárások szerint végzett tanúsítási folyamat 2003. szeptember 28-án folyamatban van; továbbá a termékek olyan nagymértékű módosításaira tekintettel, amelyeket nem a termék típusalkalmassági bizonyítványának tulajdonosa javasolt, és amelyre valamely tagállam által az alkalmazandó nemzeti eljárások szerint végzett típusvizsgálati eljárás 2003. szeptember 28-án folyamatban van:

a) ha a típusvizsgálati eljárást több tagállam végzi, a legelőrehaladottabb projektet hasznáják fel referenciaként;

b) a 21. rész 21A.113. a) és b) pontja nem alkalmazható;

c) a típusvizsgálat alkalmazandó alapját a JAA vagy adott esetben a tagállam határozza meg a kiegészítő típusalkalmassági bizonyítványra vagy a nagymértékű módosítás jóváhagyására vonatkozó kérelem benyújtásakor;

d) a JAA vagy a tagállam eljárásai szerint tett megfelelőségi vizsgálati eredményeket úgy kell tekinteni, hogy azokat az ügynökség a 21A.115. a) pontjának való megfelelés érdekében tette.

(7) Tekintettel a nemzeti típusalkalmassági bizonyítvánnyal vagy azzal egyenértékű bizonyítvánnyal rendelkező termékekre, amelyeknél valamely jelentősebb javítási terv valamely tagállam által végzett jóváhagyási folyamat nem zárult le még akkor, amikor e rendeletnek megfelelően a típusalkalmassági bizonyítványról határoznak, a JAA vagy a tagállam eljárásai szerint tett megfelelőségi vizsgálati eredményeket úgy kell tekinteni, hogy azokat az ügynökség a 21. rész 21A.433.a) pontjának való megfelelés érdekében tette.

(8) Azokra az alkatrészekre és berendezésekre tekintettel, amelyekre valamely tagállam által végzett jóváhagyási vagy engedélyezési eljárás 2003. szeptember 28-án folyamatban van:

a) ha az engedélyezési eljárást több tagállam végzi, a legelőrehaladottabb projektet használják fel referenciaként;

b) a 21. rész 21A.603. cikke nem alkalmazható;

c) a 21. rész 21A.605. pontja szerint alkalmazandó adatszolgáltatási követelményeket az illetékes tagállam határozza meg a jóváhagyásra vagy engedélyezésre irányuló kérelem benyújtásakor;

d) az illetékes tagállam által tett megfelelőségi vizsgálati eredményeket úgy kell tekinteni, hogy azokat az ügynökség a 21A.606. b) pontjának való megfelelés érdekében tette.

(9) A valamely tagállam által kiállított, a (3) bekezdéssel összhangban megállapított típusalkalmassági bizonyítványnak való megfelelést igazoló légialkalmassági bizonyítványt úgy kell tekinteni, hogy az az e rendeletben foglaltaknak megfeleljen.

(10) Az ügynökség (3) bekezdés c) pontja szerinti megállapításáig azokért a légi járműtípusokért, amelyeket repülését valamely tagállam 2003. szeptember 28-át megelőzően engedélyezte, és amelyek számára nem állítható ki típusalkalmassági bizonyítvány a (3) bekezdésnek megfelelően, továbbra is a lajstromozó tagállam felelős az alkalmazandó nemzeti rendelkezések szerint.

(11) A tagállamok 2007. március 28-ig megállapítják, hogy a légi jármű és az alapvető követelményektől való eltérést ellensúlyozó megfelelő kapcsolódó korlátozások lehetővé teszik-e, hogy a légi jármű az alaprepülést biztonságosan végrehajthassa. Ilyen esetben a repülési engedély tartalmazza a használat korlátozását annak a tagállamnak légterére, amelynek az illetékes hatósága az engedélyt kiállítja. E légtéren kívüli repüléshez az engedélyt az érintett államok illetékes hatóságainak is érvényesíteniük kell.

2007. március 28-ig az olyan légi járműért, amelynek repülését valamely tagállam 2003. szeptember 28-át megelőzően légialkalmassági bizonyítvány nélkül engedélyezte, továbbra is a tagállam felelős az alkalmazandó nemzeti rendelkezések szerint. Az ilyen légi jármű kizárólag a szóban forgó tagállam légterében repülhet. E légtéren kívüli repüléshez az érintett állam illetékes hatóságának engedélye szükséges.

(12) Amennyiben a 21. részben az M. rész rendelkezéseinek alkalmazására és/vagy azoknak való megfelelésre hivatkoznak, ha az M. rész még nincs hatályban, a vonatkozó nemzeti rendelkezéseket kell alkalmazni.

(13) A valamely tagállam által alkatrészekre és berendezésekre kiállított, 2003. szeptember 28-án érvényes jóváhagyásokat úgy kell tekinteni, hogy azokat e rendeletnek megfelelően állították ki.

(14) Valamely tagállam által a JAA eljárások vagy az alkalmazandó nemzeti eljárások szerint kiállított kiegészítő típusalkalmassági bizonyítványokra, illetve a termékek olyan módosításaira tekintettel, amelyeket nem a termék típusalkalmassági bizonyítványának tulajdonosa javasolt, és amelyeket valamely tagállam az alkalmazandó nemzeti eljárásoknak megfelelően jóváhagyott, amennyiben a kiegészítő típusalkalmassági bizonyítvány vagy módosítás 2003. szeptember 28-án érvényes, a kiegészítő típusalkalmassági bizonyítványt és módosítást úgy kell tekinteni, hogy azt e rendeletnek megfelelően állították ki.

3. cikk

Tervező szervezetek

(1) A termékek, alkatrészek és berendezések tervezéséért, illetve az azokon végzett módosításokért és javításokért felelős szervezet a 21. résznek megfelelően igazolja az alkalmasságát.

(2) Az (1) bekezdéstől eltérve azok a szervezetek, amelyek székhelye valamely harmadik országban van, olyan bizonyítvánnyal igazolhatják az alkalmasságukat, amelyet a szóban forgó állam arra a termékre, alkatrészre vagy berendezésre állított ki, amelyre a szervezet kérelme vonatkozik, feltéve hogy

a) a szóban forgó állam a tervező állam; valamint

b) az ügynökség megállapította, hogy a szóban forgó állam rendszere a szervezetek egyenértékű jóváhagyási rendszere vagy a szóban forgó állam illetékes hatóságának közvetlen részvétele révén az e rendeletben előírtakkal megegyező szintű független megfelelőség-ellenőrzést tartalmaz.

(3) A tervezést végző szervezetek valamely tagállam által a JAA előírásokkal és eljárásokkal összhangban kiállított vagy elismert, és 2003. szeptember 28-át megelőzően érvényes jóváhagyásait úgy kell tekinteni, hogy azok e rendeletnek megfelelnek. Ilyen esetben a 21. rész J. alrészében említett második szintű vizsgálati eredmények lezárásának határideje nem lehet egy évnél hosszabb, ha e vizsgálati eredmények a korábban alkalmazandó JAR-hez viszonyított különbségekre vonatkoznak.

(4) Az a típusalkalmasságibizonyítvány-tulajdonos, aki 2003. szeptember 28-án nem rendelkezik az alkalmazandó JAA eljárások szerint kiállított megfelelő tervező szervezeti jóváhagyással, alkalmasságát a 21. rész 21A.14. pontjában meghatározott feltételeknek megfelelően 2005. szeptember 28-ig igazolja.

(5) A kiegészítő típusalkalmassági bizonyítványért, valamely jelentős javítási terv jóváhagyásáért vagy segédhajtómű tervének jóváhagyásáért folyamodó szervezetek, amelyek 2003. szeptember 28-án nem rendelkeznek valamely tagállam által az alkalmazandó JAA eljárások szerint kiállított megfelelő tervezőszervezeti jóváhagyással, 2005. szeptember 28-ig a 21. rész 21A.112. és 21A.432B. pontja vagy segédhajtómű esetében a 21A.602B. pontja szerint igazolják az alkalmasságukat.

(6) Azokra a szervezetekre tekintettel, amelyeknek tervező szervezetként történő jóváhagyása valamely tagállamban 2003. szeptember 28-án folyamatban van az alkalmazandó JAA eljárások szerint:

1. a 21. rész 21A.234. pontja nem alkalmazható;

2. a JAA eljárások szerint tett megfelelőségi vizsgálati eredményeket úgy kell tekinteni, hogy azokat az ügynökség a 21. rész 21A.245. pontjának való megfelelés érdekében tette.

4. cikk

Gyártó szervezetek

(1) A termékek, alkatrészek és berendezések gyártásáért felelős szervezet a 21. rész rendelkezéseinek megfelelően igazolja az alkalmasságát.

(2) Az (1) bekezdéstől eltérve azok a gyártók, amelyek a székhelye valamely harmadik országban van, olyan bizonyítvánnyal igazolhatják az alkalmasságukat, amelyet a szóban forgó állam arra a termékre, alkatrészre és berendezésre állított ki, amelyre a gyártó kérelme vonatkozik, feltéve hogy

a) a szóban forgó állam a gyártó állam; valamint

b) az ügynökség megállapította, hogy a szóban forgó állam rendszere a szervezetek egyenértékű jóváhagyási rendszere vagy a szóban forgó állam illetékes hatóságának közvetlen részvétele révén az e rendeletben előírtakkal megegyező szintű független megfelelőség-ellenőrzést tartalmaz.

(3) A gyártó szervezetek valamely tagállam által a JAA előírások és eljárásokkal összhangban kiállított vagy elismert, és 2003. szeptember 28-át megelőzően érvényes jóváhagyásait úgy kell tekinteni, hogy azok e rendeletnek megfelelnek. Ilyen esetben a 21. rész G. alrészében említett második szintű vizsgálati eredmények lezárásának határideje nem lehet egy évnél hosszabb, ha e vizsgálati eredmények a korábban alkalmazandó JAR-hez viszonyított különbségekre vonatkoznak.

(4) A szervezetek 2005. szeptember 28-ig igazolják az e rendelet szerinti alkalmasságukat.

(5) Amíg valamely szervezet a 21. rész F. és G. alrészeinek megfelelően nem igazolta az alkalmasságát, addig a szóban forgó szervezet által a vonatkozó nemzeti rendelkezésekkel összhangban kiállított megfelelőségi nyilatkozatokat és üzemképességi tanúsítványokat úgy kell tekinteni, hogy azokat e rendeletnek megfelelően állították ki.

(6) Azokra a szervezetekre tekintettel, amelyek esetében a gyártószervezeti jóváhagyás az alkalmazandó JAA eljárás szerint valamely tagállamban 2003. szeptember 28-án folyamatban van:

a) a 21. rész 21A.134. pontja nem alkalmazható;

b) a JAA eljárások szerint tett megfelelőségi vizsgálati eredményeket úgy kell tekinteni, hogy azokat az ügynökség a 21. rész 21A.145. pontjának való megfelelés érdekében tette.

5. cikk

Hatálybalépés

(1) Ez a rendelet 2003. szeptember 28-án lép hatályba, a 21. rész 21A.804. a) 3. pontja kivételével, amely 2004. március 28-án, illetve a 21. rész H. alrész kivételével, amely 2004. szeptember 28-án lép hatályba.

(2) A 21. rész 21A.159. pontjától eltérve a tagállamok korlátozott időtartamú jóváhagyásokat bocsáthatnak ki 2005. szeptember 28-ig.

(3) A 21. rész 21A.181. pontjától eltérve a tagállamok korlátozott időtartamú bizonyítványokat állíthatnak ki 2008. szeptember 28-ig.

(4) Amennyiben valamely tagállam alkalmazza a (2) és (3) bekezdés rendelkezéseit, erről tájékoztatja a Bizottságot és az ügynökséget.

(5) Az ügynökség kellő időben értékelést készít arról, hogy hogyan érintik az e rendeletben szereplő rendelkezések a jóváhagyások érvényességének időtartamát, és véleményt terjeszt a Bizottság elé, beleértve a rendelet lehetséges módosításait is.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. szeptember 24-én.

a Bizottság részéről

Loyola De Palacio

alelnök

[1] HL L 243., 2003.9.27., 5. o.

[2] HL L 240., 2002.9.7., 1. o.

[3] HL L 333, 2000.12.29., 47. o.

[4] HL L 373., 1991.12.31., 4. o.

[5] 2003.9.1.

--------------------------------------------------

MELLÉKLET

21. RÉSZ

Tartalom (részletes formátum)

21.1. Általános bevezető

Ezen rész alkalmazásában az "illetékes hatóság":

a) olyan szervezetek esetében, amelyek székhelye valamely tagállamban van, a szóban forgó tagállam által kijelölt hatóság; illetve, a szóban forgó tagállam kérésére az ügynökség; illetve

b) olyan szervezetek esetében, amelyek székhelye valamely harmadik országban van, az ügynökség.

A. SZAKASZ

A KÉRELMEZŐKRE VONATKOZÓ ELŐÍRÁSOK, SZERZETT JOGOK ÉS KÖTELEZETTSÉGEK

A. ALRÉSZ - ÁLTALÁNOS RENDELKEZÉSEK

21A.1. Alkalmazási kör

Ebben a szakaszban azokat az általános rendelkezéseket állapítjuk meg, amelyek az ennek a szakasznak az értelmében kiállított vagy kiállítandó bizonyítvány kérelmezőjének vagy tulajdonosának a jogait és kötelezettségeit szabályozzák.

21A.2. Nem a bizonyítvány kérelmezője vagy tulajdonosa által tett kötelezettségvállalás

Ennek a szakasznak az értelmében valamely termékre, alkatrészre vagy berendezésre vonatkozó bizonyítvány tulajdonosa vagy kérelmezője részére előírt intézkedéseket és kötelezettségeket az előbbi nevében más természetes vagy jogi személy is vállalhatja, feltéve hogy a bizonyítvány tulajdonosa vagy kérelmezője igazolja, hogy megállapodott a másik személlyel annak érdekében, hogy a tulajdonos kötelezettségeinek megfelelően eleget tegyenek.

21A.3. Meghibásodások, üzemzavarok és hibák

a) Adatgyűjtő, vizsgáló és elemző rendszer. A típusalkalmassági bizonyítvány, korlátozott típusalkalmassági bizonyítvány, kiegészítő típusalkalmassági bizonyítvány, Európai Műszaki Szabvány Rendelet (ETSO) -engedély, jelentős javítási terv jóváhagyás vagy bármely más, e rendelet szerint kiadottnak minősülő jóváhagyás tulajdonosának rendelkeznie kell olyan rendszerrel, amely az olyan meghibásodásokkal, üzemzavarokkal, hibákkal vagy más eseményekkel foglalkozó jelentések, illetve ezekkel kapcsolatos információk gyűjtésére, vizsgálatára és elemzésére szolgál, amelyek hátrányosan befolyásolják vagy befolyásolhatják a típusalkalmassági bizonyítványban, korlátozott típusalkalmassági bizonyítványban, kiegészítő típusalkalmassági bizonyítványban, ETSO-engedélyben, jelentős javítási tervjóváhagyásban, illetve bármely más, e rendelet szerint kiadottnak minősülő jóváhagyásban szereplő termék, alkatrész vagy berendezés folyamatos légialkalmasságát. Az erről a rendszerről szóló információkat a termék, alkatrész vagy berendezés minden ismert üzemeltetője, valamint - ilyen kérés esetén - a kapcsolódó végrehajtási rendeletek alapján felhatalmazott bármely egyéb személy számára rendelkezésre kell bocsátani.

b) Jelentéstétel az ügynökség felé.

1. A típusalkalmassági bizonyítvány, korlátozott típusalkalmassági bizonyítvány, kiegészítő típusalkalmassági bizonyítvány, ETSO-engedély, jelentős javítási terv jóváhagyás vagy bármely más, e rendelet szerint kiadottnak minősülő jóváhagyás tulajdonosa az ügynökségnek jelent minden meghibásodást, zavart, hibát vagy egyéb olyan eseményt, amelyről a típusalkalmassági bizonyítványban, korlátozott típusalkalmassági bizonyítványban, kiegészítő típusalkalmassági bizonyítványban, ETSO-engedélyben, jelentős javítási tervjóváhagyásban vagy bármely más, e rendelet szerint kiadottnak minősülő jóváhagyásban szereplő termékkel, alkatrésszel vagy berendezéskel kapcsolatban tudomása van, és amely veszélyes helyzetet eredményezett vagy eredményezhet.

2. Ezeket a jelentéseket az ügynökség által megállapított formában és módon, a lehető legrövidebb idő alatt nyújtják be, legkésőbb 72 órával a lehetséges veszélyes helyzet megállapítását követően, kivéve ha rendkívüli körülmények ezt megakadályozzák.

c) A jelentett események kivizsgálása.

1. Abban az esetben, ha a b) bekezdésnek vagy a 21A. 129. f) 2. vagy 21A.165. f) 2. albekezdésnek megfelelően jelentett valamely esemény tervezési hiba vagy gyártási hiba miatt következett be, a típusalkalmassági bizonyítvány, korlátozott típusalkalmassági bizonyítvány, kiegészítő típusalkalmassági bizonyítvány, jelentős javítási terv jóváhagyás, ETSO-engedély vagy bármely más, e rendelet szerint kiadottnak minősülő jóváhagyás tulajdonosa, illetve adott esetben a gyártó a hiba okát kivizsgálja, és jelentést tesz az ügynökség felé a vizsgálat eredményéről és azokról az intézkedésekről, amelyeket a hiba kijavítása érdekében tesz vagy javasol.

2. Ha az ügynökség megállapítja, hogy a hiba kijavításához intézkedés szükséges, a típusalkalmassági bizonyítvány, korlátozott típusalkalmassági bizonyítvány, kiegészítő típusalkalmassági bizonyítvány, jelentős javítási tervjóváhagyás, ETSO-engedély vagy bármely más, e rendelet szerint kiadottnak minősülő jóváhagyás tulajdonosa, illetve adott esetben a gyártó a lényeges adatokat az ügynökség rendelkezésére bocsátja.

21A.3B. Légialkalmassági irányelvek

a) A légialkalmassági irányelv az ügynökség által kiállított vagy elfogadott dokumentumot jelenti, amely a légi járműveknél kötelezően végrehajtandó intézkedéseket ír elő az elfogadható biztonsági szint helyreállítása érdekében abban az esetben, ha bizonyíték van arra vonatkozóan, hogy a szóban forgó légi jármű biztonsági szintje egyébként veszélybe kerülhetett volna.

b) Az ügynökség abban az esetben ad ki légialkalmassági irányelvet, ha

1. az ügynökség valamely légi jármű esetében veszélyes helyzet fennállását állapítja meg a légi jármű, vagy a légi járművön felszerelt hajtómű, légcsavar, alkatrész vagy berendezés hibája következtében; valamint

2. ez a helyzet más légi járművön is fennállhat vagy kialakulhat.

c) Ha az ügynökségnek légialkalmassági irányelvet kell kibocsátania a b) bekezdésben említett valamely veszélyes helyzet megszüntetésére vagy valamely vizsgálat elvégzésének előírására, a típusalkalmassági bizonyítvány, korlátozott típusalkalmassági bizonyítvány, kiegészítő típusalkalmassági bizonyítvány, jelentős javítási tervjóváhagyás, ETSO-engedély vagy bármely más, e rendelet szerint kiadottnak minősülő jóváhagyás tulajdonosa:

1. Javaslatot tesz a megfelelő kiigazító intézkedésre vagy a szükséges vizsgálatokra, illetve egyidejűleg mindkettőre, és az ezekkel a javaslatokkal kapcsolatos részletes adatokat jóváhagyásra benyújtja az ügynökséghez.

2. Az 1. albekezdésben említett javaslatoknak az ügynökség általi jóváhagyását követően megfelelő leíró adatokat és kivitelezési utasításokat biztosít a termék, alkatrész vagy berendezés összes ismert üzemeltetője vagy tulajdonosa, illetve - kérés esetén - bármely olyan személy részére, akinek a számára a légialkalmassági irányelv betartását előírták.

d) A légialkalmassági irányelvekben legalább az alábbi információknak kell szerepelnie:

1. A veszélyes helyzet meghatározása.

2. Az érintett légi jármű meghatározása.

3. A szükséges intézkedés(ek).

4. A szükséges intézkedés(ek) végrehajtásának határideje.

5. A hatálybalépés napja.

21A.4. A tervezés és a gyártás összehangolása

A típusalkalmassági bizonyítvány, korlátozott típusalkalmassági bizonyítvány, kiegészítő típusalkalmassági bizonyítvány, jelentős javítási tervjóváhagyás, ETSO-engedély vagy bármely más, e rendelet szerint kiadottnak minősülő jóváhagyás tulajdonosai szükség szerint együttműködnek a gyártó szervezettel annak érdekében, hogy biztosítsák

a) a tervezés és a gyártás megfelelő összehangolását a körülményektől függően a 21A.122. vagy 21A.133. pont vagy a 21A.165. c) 2. albekezdés előírásai szerint; valamint

b) a termék, alkatrész vagy berendezés folyamatos légialkalmasságának megfelelő támogatását.

B. ALRÉSZ - TÍPUSALKALMASSÁGI BIZONYÍTVÁNYOK ÉS KORLÁTOZOTT TÍPUSALKALMASSÁGI BIZONYÍTVÁNYOK

21A.11. Alkalmazási kör

Ebben az alrészben meghatározzuk a termékek típusalkalmassági bizonyítványa, valamint a légi járművek korlátozott típusalkalmassági bizonyítványa kiállításának eljárását, és megállapítjuk az ilyen bizonyítványok kérelmezőinek és tulajdonosainak jogait és kötelezettségeit.

21A.13. Jogosultság

Bármely természetes vagy jogi személy, aki bizonyította alkalmasságát a 21A.14. pont szerint, vagy akinél folyamatban van ennek a bizonyítása, jogosult arra, hogy típusalkalmassági bizonyítványt vagy korlátozott típusalkalmassági bizonyítványt kérjen az ebben az alrészben meghatározott feltételekkel.

21A.14. Az alkalmasság bizonyítása

a) A típusalkalmassági bizonyítványt vagy korlátozott típusalkalmassági bizonyítványt kérelmező bármely szervezet úgy bizonyíthatja alkalmasságát, hogy bemutatja a tervező szervezet az ügynökség által a J. alrésznek megfelelően kiadott jóváhagyását.

b) Az a) bekezdéstől való eltérésképpen alkalmassága bizonyításának másik módjaként a kérelmező megszerezheti az ügynökség beleegyezését a meghatározott tervezési módszereket, erőforrásokat és az e rész szerinti megfelelőséghez szükséges intézkedések sorozatát megállapító eljárások használatához, ha a termék az alábbiakban felsoroltak egyike:

1. nagyon könnyű repülőgép vagy forgószárnyas légi jármű, vitorlázó repülő vagy segédmotoros vitorlázógép, léggömb, vagy hőlégballon; illetve

2. valamennyi alábbi követelménynek megfelelő kis repülőgép:

i. egydugattyús motor, legfeljebb 250 LE maximális felszálló teljesítménnyel;

ii. hagyományos elrendezés;

iii. hagyományos anyag és szerkezet;

iv. repülés VFR szerint, jegesedési viszonyokon kívül;

v. legfeljebb 4 ülés a pilótaüléssel együtt, a maximális felszálló tömeg legfeljebb 3000 font (1361 kg);

vi. nem túlnyomásos kabin;

vii. nincs segédenergiás szabályozás;

viii. alapfokú műrepülés +6/-3g-re korlátozva; illetve

3. dugattyús motor; illetve

4. a segédmotoros vitorlázógépek alkalmazandó légialkalmassági alapkövetelménye szerinti típusalkalmassági bizonyítvánnyal rendelkező hajtómű vagy légcsavar; illetve

5. fix vagy változtatható állásszögű légcsavar.

21A.15. Kérelem

a) A típusalkalmassági bizonyítványra vagy korlátozott típusalkalmassági bizonyítványra vonatkozó kérelmet az ügynökség által megállapított formában és módon készítik el.

b) A légi jármű típusalkalmassági bizonyítványára vagy korlátozott típusalkalmassági bizonyítványára vonatkozó kérelemhez csatolják a szóban forgó légi jármű háromnézetű rajzát és az előzetes alapadatokat, beleértve a tervezett üzemi jellemzőket és korlátozásokat is.

c) A hajtómű vagy légcsavar típusalkalmassági bizonyítványára vonatkozó kérelemhez csatolják a hajtómű vagy a légcsavar általános elrendezési rajzát, a tervezési sajátosságok leírását, az üzemi jellemzőket, és a tervezett üzemi korlátozásokat.

21A.16A. Légialkalmassági alapkövetelmények

Az ügynökség az alaprendelet 14. cikkével összhangban légialkalmassági alapkövetelményeket ad ki a termékeknek, alkatrészeknek és berendezéseknek az alaprendelet I. mellékletében szereplő alapvető követelmények szerinti megfelelősége igazolásának szabványos eszközeként. Ezek a szabályzatok megfelelően részletesek és konkrétak ahhoz, hogy a kérelmező számára jelezzék azokat a feltételeket, amelyek alapján a bizonyítványokat kiállítják.

21A.16B. Különleges feltételek

a) Az ügynökség különleges részletes műszaki leírásokat, nevesített különleges feltételeket ír elő a termékre, ha a vonatkozó légialkalmassági alapkövetelmény nem tartalmaz elégséges vagy megfelelő biztonsági szabványokat a termékhez, mert:

1. A termék új vagy szokatlan tervezési sajátosságokkal rendelkezik azokhoz a tervezési módszerekhez képest, amelyeken az alkalmazandó légialkalmassági alapkövetelmény alapul; illetve

2. A termék szándékolt rendeltetése nem szokványos; illetve

3. Az üzemben lévő más hasonló termékekkel vagy hasonló tervezési sajátságokkal rendelkező termékekkel kapcsolatos tapasztalatok igazolták, hogy veszélyes helyzetek alakulhatnak ki.

b) A különleges feltételek között olyan biztonsági szabványok is szerepelhetnek, amelyeket az ügynökség szükségesnek ítél ahhoz, hogy az alkalmazandó légialkalmassági alapkövetelményben meghatározottal egyenértékű szintű biztonságot alakítson ki.

21A.17. A típusalkalmassági tanúsítás alapja

a) A típusalkalmassági tanúsítás alapja, amelyet a típusalkalmassági bizonyítvány vagy a korlátozott típusalkalmassági bizonyítvány kiállításához közölni kell, az alábbiakból áll:

1. Az ügynökség által meghatározott, a bizonyítványra vonatkozó kérelem benyújtásakor hatályos alkalmazandó légialkalmassági alapkövetelmény, kivéve ha

i. az ügynökség másként rendelkezik; illetve

ii. a kérelmező a későbbi hatályos módosítások szerinti megfelelőséget választja, vagy a c) és d) bekezdés ezt írja elő.

2. Bármely, a 21A.16B. a) bekezdés szerint előírt különleges feltétel.

b) A nagy repülőgépek és nagy forgószárnyas légi járművek típusalkalmassági tanúsítására vonatkozó kérelem öt évig, bármely más típusalkalmassági bizonyítványra vonatkozó kérelem pedig három évig érvényes, kivéve ha a kérelmező a kérelem benyújtásakor igazolja, hogy termékének tervezése, fejlesztése és vizsgálata hosszabb időt igényel, és az ügynökség a hosszabb időtartamot jóváhagyja.

c) Abban az esetben, ha a típusalkalmassági bizonyítványt nem adták ki, vagy ha nyilvánvaló, hogy a típusalkalmassági bizonyítványt nem fogják kiállítani a b) bekezdésben meghatározott határidőn belül, a kérelmező:

1. Új típusvizsgálati kérelmet nyújthat be, és teljesítheti az a) bekezdésben szereplő, az eredeti kérelemre vonatkozó rendelkezéseket; illetve

2. Kérheti az eredeti kérelem meghosszabbítását, és teljesítheti az általa kiválasztott időpontban (de legkorábban a típusalkalmassági bizonyítvány kiállítását a b) bekezdés értelmében az eredeti kérelemre megállapított határidővel megelőzően) hatályban lévő alkalmazandó légialkalmassági alapkövetelményeket.

d) Ha a kérelmező úgy dönt, hogy a légialkalmassági alapkövetelmények olyan módosítását teljesíti, amely a típusalkalmassági bizonyítványra vonatkozó kérelem benyújtását követően lépett hatályba, a kérelmezőnek meg kell felelnie az ügynökség megítélése szerint azzal közvetlenül összefüggő valamennyi egyéb módosításnak is.

21A.18. Az alkalmazandó környezetvédelmi követelmények és tanúsítási előírások meghatározása

a) A légi jármű típusalkalmassági bizonyítványának kiállításához kapcsolódó alkalmazandó zajvédelmi követelmények előírása megfelel azoknak a rendelkezéseknek, amelyek a Chicagoi Egyezmény I. kötete, II. része, 16. mellékletének 1. fejezetében, illetve:

1. szubszonikus sugárhajtású repülőgépek esetében, a körülményektől függően az I. kötet II. részének 2., 3. és 4. fejezetében;

2. légcsavaros repülőgépek esetében, a körülményektől függően az I. kötet II. részének 3., 4., 5., 6. és 10. fejezetében;

3. helikopterek esetében, a körülményektől függően az I. kötet II. részének 8. és 11. fejezetében; illetve

4. szuperszonikus repülőgépek esetében, a körülményektől függően az I. kötet, II. részének 12. fejezetében szereplő rendelkezéseknek.

b) A légi jármű és hajtómű típusalkalmassági bizonyítványának kiállításához kapcsolódó alkalmazandó kibocsátási követelményeket a Chicagoi Egyezmény 16. mellékletében:

1. a szándékos üzemanyag-kieresztés megakadályozása tekintetében a II. kötet II. részének 2. fejezete;

2. kizárólag szubszonikus sebességű meghajtáshoz szánt gázturbinás és turbóventillátoros hajtóművek kibocsátásai tekintetében a II. kötet III. részének 2. fejezete; illetve

3. kizárólag szuperszonikus sebességű meghajtáshoz szánt gázturbinás és turbóventillátoros hajtóművek kibocsátásai tekintetében a II. kötet III. részének 3. fejezete tartalmazza.

c) Az ügynökség az alaprendelet 14. cikke szerint tanúsítási előírásokat ad ki, amelyekben megállapítja az a), illetve a b) bekezdésben meghatározott zaj és kibocsátási követelmények szerinti megfelelőség igazolásának elfogadható eszközeit.

21A.19. Új típusalkalmassági bizonyítványt igénylő módosítások

Valamely termék módosítását tervező természetes vagy jogi személy új típusalkalmassági bizonyítványt kérelmez abban az esetben, ha az ügynökség megállapítja, hogy a tervben, teljesítményben, tolóerőben vagy tömegben eszközölt módosítás annyira mélyreható, hogy lényegében teljes megfelelőségi vizsgálatra van szükség az alkalmazandó típusalkalmassági-tanúsítási alapnak megfelelően.

21A.20. A típustanúsítási alap és a környezetvédelmi követelmények betartása

a) A típusalkalmassági bizonyítvány vagy a korlátozott típusalkalmassági bizonyítvány kérelmezője igazolja az alkalmazandó típusalkalmassági-tanúsítási alap és a környezetvédelmi követelmények betartását, és az ügynökség rendelkezésére bocsátja azt az eszközt, amellyel ezek betartását igazolta.

b) A kérelmező nyilatkozik arról, hogy igazolta a típusalkalmassági tanúsítás összes alkalmazandó alapjának és a környezetvédelmi követelményeknek a betartását.

c) Abban az esetben, ha a kérelmező tervező szervezet megfelelő jóváhagyásával rendelkezik, a b) bekezdés szerinti nyilatkozatot a J. alrész rendelkezései szerint teszi meg.

21A.21. Típusalkalmassági bizonyítvány kiállítása

A kérelmező jogosult rá, hogy az ügynökség valamely termékre típusalkalmassági bizonyítványt adjon ki azt követően, hogy:

a) a 21A.14. pontnak megfelelően bizonyította az alkalmasságát;

b) benyújtotta a 21A.20. b) bekezdésben említett nyilatkozatot; továbbá

c) igazolta, hogy:

1. A tanúsítandó termék megfelel a 21A.17. és 21A.18. pontnak megfelelően meghatározott alkalmazandó típusalkalmasság-tanúsítási alapnak és környezetvédelmi követelményeknek;

2. Minden be nem tartott légialkalmassági rendelkezést olyan tényezők ellensúlyoznak, amelyek azonos szintű biztonságot biztosítanak;

3. Nincs olyan sajátosság vagy jellemző, amelyek miatt azoknál a felhasználásoknál, amelyekre a tanúsítást kérték, a termék ne volna biztonságos; továbbá

4. A típusalkalmassági bizonyítvány kérelmezője kifejezetten úgy nyilatkozott, hogy kész betartani a 21A.44. pontot.

d) A légi jármű típusalkalmassági bizonyítványa esetében a légi járműre felszerelt hajtómű vagy légcsavar (vagy a kettő együtt), rendelkezik az ennek a rendeletnek megfelelően kiállított vagy megállapított típusalkalmassági bizonyítvánnyal.

21A.23. Korlátozott típusalkalmassági bizonyítvány kiállítása

a) Az olyan légi járművek esetében, amelyek nem felelnek meg a 21A.21. c) bekezdés rendelkezéseinek, a kérelmező jogosult rá, hogy az ügynökség korlátozott típusalkalmassági bizonyítványt adjon ki a számára azt követően, hogy:

1. megfelelt az ügynökség által megállapított megfelelő típusalkalmassági-tanúsítási alapnak, amely a légi jármű szándékolt rendeltetése esetén megfelelő biztonságot nyújt, valamint megfelelt az alkalmazandó környezetvédelmi követelményeknek;

2. kifejezetten úgy nyilatkozott, hogy kész betartani a 21A.44. pontot.

b) A repülőgépre felszerelt hajtómű vagy légcsavar (vagy mindkettő):

1. rendelkezik az ennek a rendeletnek megfelelően kiállított vagy megállapított típusalkalmassági bizonyítvánnyal; illetve

2. igazolták, hogy azok megfelelnek a légi jármű biztonságos repülésének biztosításához szükséges tanúsítási előírásoknak.

21A.31. Típusterv

a) A típusterv a következőket tartalmazza:

1. Az alkalmazandó típusalkalmassági-tanúsítási alapnak és a környezetvédelmi követelményeknek igazoltan megfelelő termék kialakításának és tervezési sajátosságainak meghatározásához szükséges tervrajzok és előírások, valamint ezeknek a tervrajzoknak és előírásoknak a jegyzéke;

2. Az anyagokra és eljárásokra, valamint a termék gyártási és összeszerelési módszereire vonatkozó, a termék megfelelőségének biztosításához szükséges információk;

3. Valamely jóváhagyott légialkalmassági korlátozásokról szóló szakasz a folyamatos légialkalmasságra vonatkozó utasításokban az alkalmazandó légialkalmassági alapkövetelmény meghatározása szerint;

4. Bármely ahhoz szükséges egyéb adat, hogy összehasonlítással meg lehessen határozni az ugyanilyen típusú későbbi termékek légialkalmasságát, valamint (a körülményektől függően) zajkibocsátási, tüzelőanyag-kieresztési, és égéstermék kibocsátási jellemzőit.

b) Minden típustervet megfelelően meg kell határozni.

21A.33. Vizsgálatok és tesztek

a) A kérelmező elvégzi az alkalmazandó típusalkalmassági-tanúsítási alap és a környezetvédelmi követelmények szerinti megfelelőség igazolásához szükséges valamennyi vizsgálatot és tesztet.

b) Az a) bekezdésben előírt tesztek elvégzését megelőzően a kérelmező meghatározza:

1. A tesztelt mintadarab esetében:

i. Hogy az anyagok és eljárások a szükséges mértékben megfelelnek-e a javasolt típustervre vonatkozó előírásoknak;

ii. Hogy a termékek alkatrészei a szükséges mértékben megfelelnek-e a javasolt típustervben szereplő rajzoknak;

iii. Hogy a gyártási folyamatok, a szerkezeti felépítés és a kialakítás a szükséges mértékben megfelelnek-e a javasolt típustervben meghatározottaknak; valamint

2. Hogy a tesztberendezések, illetve a tesztekhez használt valamennyi mérőberendezés megfelelő-e a tesztekhez, és megfelelően van-e kalibrálva.

c) A kérelmező lehetővé teszi az ügynökség számára, hogy az elvégezze a b) bekezdés betartásának ellenőrzéséhez szükséges valamennyi vizsgálatot.

d) A kérelmező lehetővé teszi az ügynökség számára, hogy az megvizsgáljon minden jelentést, elvégezzen minden vizsgálatot, és végrehajtson a kérelmező által a 21A.20. b) bekezdés értelmében benyújtott megfelelőségi nyilatkozat érvényességének ellenőrzéséhez, továbbá annak a megállapításához szükséges valamennyi repülési és földi tesztet (illetve ezeknél a teszteknél jelen legyen), hogy nincs olyan sajátosság vagy jellemző, amely miatt azoknál a felhasználásoknál, amelyekre a tanúsítást kérték, a termék ne volna biztonságos.

e) Az ügynökség által a b) bekezdésnek megfelelően végrehajtott tesztek, illetve azon tesztek esetében, amelyeken az ügynökség jelen volt:

1. A kérelmező az ügynökséghez nyilatkozatot nyújt be a b) bekezdés szerinti megfelelőségről; valamint

2. A teszttel kapcsolatban a b) bekezdés szerinti megfelelőség igazolásának időpontja és a teszt céljából az ügynökség részére történő bemutatás időpontja között nem végezhető olyan módosítás a terméken, alkatrészen vagy berendezésen, amely a megfelelőségi nyilatkozatot befolyásolhatja.

21A.35. Repülési tesztek

a) A típusalkalmassági bizonyítvány megszerzésének céljából végzett repülési teszteket az ügynökség által az ilyen repülési tesztekre meghatározott feltételeknek megfelelően végzik el.

b) A kérelmező elvégez minden repülési tesztet, amelyet az ügynökség szükségesnek ítél:

1. A típusalkalmassági tanúsítás alkalmazandó alapja és a környezetvédelmi követelmények szerinti megfelelőség meghatározásához; valamint

2. Az ennek a szakasznak az értelmében tanúsítandó légi járművek esetében, a vitorlázógépek és segédmotoros vitorlázógépek, illetve a legfeljebb 2722 kg maximális felszállási tömegű repülőgépek kivételével, annak megállapításához, hogy megfelelő biztosíték van arra, hogy a légi jármű, annak alkatrészei és berendezései megbízhatóak és megfelelően működnek.

c) (Fenntartva)

d) (Fenntartva)

e) (Fenntartva)

f) A b) 2. albekezdésben előírt repülési teszt kiterjed:

1. Típusalkalmassági bizonyítvánnyal rendelkező légi járműben korábban nem használt típusú gázturbinás hajtóművel felszerelt légi járművek esetén legalább 300 üzemórára, valamely típusalkalmassági bizonyítványnak megfelelő teljes hajtómű-készlettel; és

2. Minden egyéb légi jármű esetén legalább 150 üzemórára.

21A.41. Típusalkalmassági bizonyítvány

A típusalkalmassági bizonyítvány és a korlátozott típusalkalmassági bizonyítvány egyaránt úgy tekintendő, hogy tartalmazza a típustervet, az üzemi korlátozásokat, a légialkalmasságra és a kibocsátásokra vonatkozó típusalkalmassági bizonyítvány adatlapot, a típusalkalmassági tanúsítás alkalmazandó alapját és azokat a környezetvédelmi követelményeket, amelyek szerint az ügynökség a megfelelőséget nyilvántartja, valamint bármely egyéb, a termékre az alkalmazandó tanúsítási előírásokban és környezetvédelmi követelményekben előírt feltételt vagy korlátozást. Ezen kívül a légi jármű típusalkalmassági bizonyítványa és korlátozott típusalkalmassági bizonyítványa egyaránt tartalmazza a zajszintre vonatkozó típusalkalmassági bizonyítvány adatlapot. A hatómű típusalkalmassági bizonyítvány adatlapja tartalmazza a kibocsátási megfelelőségre vonatkozó adatokat.

21A.44. A bizonyítvány tulajdonosának kötelezettségei

A típusalkalmassági bizonyítvány vagy korlátozott típusalkalmassági bizonyítvány tulajdonosa:

a) vállalja a 21A.3., 21A.3B., 21A.4., 21A.55., 21A.57. és 21A.61. pontokban meghatározott kötelezettségeket; továbbá ennek érdekében továbbra is betartja a 21A.14. pont szerinti jogosultsághoz szükséges minősítési követelményeket; valamint

b) a Q. alrésszel összhangban meghatározza a jelzést.

21A.47. Átruházhatóság

A típusalkalmassági bizonyítványt vagy korlátozott típusalkalmassági bizonyítványt kizárólag olyan természetes vagy jogi személyre lehet átruházni, aki képes vállalni a 21A.44. pont szerinti kötelezettségeket, és ebből a célból bizonyította alkalmasságát arra, hogy a 21A.14. pontnak megfelelően jogosultságot szerezzen.

21A.51. Érvényességi idő és folyamatos érvényesség

a) A típusalkalmassági bizonyítványt és a korlátozott típusalkalmassági bizonyítványt határozatlan időre adják ki. Ezek a bizonyítványok érvényben maradnak, feltéve hogy:

1. A tulajdonosuk nem sérti meg az ebben a részben foglaltakat; valamint

2. A bizonyítványt nem adják vissza, illetve nem vonják vissza az ügynökség által megállapított alkalmazandó közigazgatási eljárásoknak megfelelően.

b) A bizonyítvány visszaadása vagy visszavonása esetén a típusalkalmassági bizonyítványt és a korlátozott típusalkalmassági bizonyítvány vissza kell juttatni az ügynökséghez.

21A.55. Nyilvántartás vezetése

A típusalkalmassági bizonyítvány vagy korlátozott típusalkalmassági bizonyítvány tulajdonosa az ügynökség rendelkezésére bocsát és megőriz minden lényeges tervezési információt, tervrajzot, vizsgálati jelentést, beleértve a tesztelt termék vizsgálati jelentéseit is annak érdekében, hogy a folyamatos légialkalmasság és a termékre alkalmazandó környezetvédelmi követelmények betartásának biztosításához szükséges információkat közölni tudja.

21A.57. Kézikönyvek

A típusalkalmassági bizonyítvány vagy korlátozott típusalkalmassági bizonyítvány tulajdonosa elkészíti, karbantartja és frissíti a típusalkalmassági tanúsítás alkalmazott alapja és a termékre vonatkozó környezetvédelmi követelmények által előírt összes kézikönyv mesterpéldányait, és kérésre azok másolatát az ügynökség rendelkezésére bocsátja.

21A.61. A folyamatos légialkalmasságra vonatkozó utasítások

a) A típusalkalmassági bizonyítvány vagy korlátozott típusalkalmassági bizonyítvány tulajdonosa a folyamatos légialkalmasságra vonatkozó utasításokból, amelyek a típusalkalmassági tanúsítás alkalmazandó alapjával összhangban elkészített leíró adatokból és kivitelezési utasításokból állnak, legalább egy teljes sorozatot átad a légi járművek, hajtóművek vagy légcsavarok valamennyi ismert tulajdonosának a szállításkor vagy az érintett légi jármű első légialkalmassági bizonyítványának kiállításakor abban az esetben, ha ez utóbbira a szállítást követően kerül sor, majd ezt követően ezeket az utasításokat kérésre minden olyan személy rendelkezésére bocsátja, akinek a számára előírták ezen utasítások valamely feltételének betartását. A felújítással vagy nagyjavításokkal foglalkozó egyes kézikönyvek, illetve a folyamatos légialkalmasságra vonatkozó utasítások egyes részei később, a termék üzembe helyezését követően is rendelkezésre bocsáthatók, de rendelkezésre kell állniuk, mielőtt a termékek bármelyike elérné a megfelelő kort vagy repülési óra/ciklus számot.

b) Ezen kívül a folyamatos légialkalmasságra vonatkozó utasítások módosításait a termék minden ismert üzemeltetője, illetve kérésre minden olyan személy részére rendelkezésre bocsátják, akinek a számára előírták ezen utasítások bármelyikének a betartását. Az ügynökséghez benyújtják a folyamatos légialkalmasságra vonatkozó utasítások módosításainak terjesztését ismertető programot.

(C. ALRÉSZ - NEM ALKALMAZANDÓ)

D. ALRÉSZ - TÍPUSALKALMASSÁGI BIZONYÍTVÁNYOK ÉS KORLÁTOZOTT TÍPUSALKALMASSÁGI BIZONYÍTVÁNYOK MÓDOSÍTÁSAI

21A.90. Alkalmazási kör

Ebben az alrészben megállapítjuk a típustervek és típusalkalmassági bizonyítványok módosításainak jóváhagyási eljárásait, valamint az ilyen jóváhagyások kérelmezőinek és tulajdonosainak jogait és kötelezettségeit. Ebben az alrészben a típusalkalmassági bizonyítványra történő hivatkozásokba a típusalkalmassági bizonyítvány és a korlátozott típusalkalmassági bizonyítvány is beleértendő.

21A.91. A típusterv módosításainak osztályozása

A típusterv módosításai kis és nagy módosításokra oszthatók. "Kis módosítás" az, amelynek nincs észlelhető hatása a tömegre, egyensúlyra, szerkezeti szilárdságra, megbízhatóságra, üzemeltetési jellemzőkre, zajszintre, tüzelőanyag-kieresztésre, égéstermék kibocsátásra vagy a termék légialkalmasságát befolyásoló egyéb tulajdonságra. A 21A.19. pont sérelme nélkül ennek az alrésznek az értelmében minden egyéb módosítás "nagy módosításnak" minősül. A nagy és kis módosításokat a körülményektől függően a 21A.95. vagy 21A.97. pontnak megfelelően hagyják jóvá, és megfelelően meghatározzák.

21A.92. Jogosultság

a) Kizárólag a típusalkalmassági bizonyítvány tulajdonosa kérelmezheti valamely típusterv nagy módosításának jóváhagyását ezen alrész értelmében; a típusterv nagy módosítása jóváhagyásának minden más kérelmezője az E. alrésznek megfelelően nyújtja be kérelmét.

b) Bármely természetes vagy jogi személy kérelmezheti valamely típusterv kis módosításának jóváhagyását ezen alrész értelmében.

21A.93. Kérelem

A típusterv módosításának jóváhagyására vonatkozó kérelmet az ügynökség által meghatározott formában és módon nyújtják be, és abban szerepelnek az alábbi információk:

a) A módosítás leírása, amelyben meghatározzák

1. A típusterv és a jóváhagyott kézikönyvek a módosítással érintett valamennyi részét; továbbá

2. Azokat a tanúsítási előírásokat és környezetvédelmi követelményeket, amelyeknek a módosítás a 21A.101. pontnak megfelelően meg kíván felelni.

b) A módosított termék az alkalmazandó tanúsítási előírások és környezetvédelmi követelmények szerinti megfelelőségének igazolásához szükséges valamennyi ismételt vizsgálat meghatározása.

21A.95. Kis módosítások

A típusterv kis módosításának besorolását és jóváhagyását:

a) az ügynökség; vagy

b) megfelelően jóváhagyott tervező szervezet végzi el az ügynökséggel egyeztetett eljárásnak megfelelően.

21A. 97. Nagy módosítások

a) A nagy módosítás jóváhagyását kérelmező személy:

1. az ügynökséghez benyújtja az igazoló adatokat a típustervbe felvett minden szükséges leíró adattal együtt;

2. igazolja, hogy a módosított termék a 21A.101. pontban előírtak szerint megfelel az alkalmazandó tanúsítási előírásoknak és környezetvédelmi követelményeknek;

3. nyilatkozik arról, hogy a típusalkalmassági tanúsítás alkalmazandó alapja és a környezetvédelmi követelmények szerinti megfelelőséget igazolta, és közli az ügynökséggel, hogy minek az alapján tette ezt a nyilatkozatot; továbbá

4. ha a kérelmező rendelkezik a tervező szervezet megfelelő jóváhagyásával, az a) 3. albekezdés szerinti nyilatkozatot teszi a J. alrész rendelkezéseivel összhangban;

5. betartja a 21A.33. pont, illetve adott esetben a 21A.35. pont rendelkezéseit.

b) A típusterv nagy módosításának jóváhagyása arra a sajátos kialakításra vagy azokra a sajátos kialakításokra vonatkozik a típustervben, amelyeket módosítottak.

21A.101. Az alkalmazandó típustanúsítási előírások és környezetvédelmi követelmények megjelölése

a) A típusalkalmassági bizonyítvány módosításának kérelmezője igazolja, hogy a módosított termék megfelel annak a légialkalmassági alapkövetelménynek, amelyet a módosított termékre alkalmazni kell, és amely a módosításra vonatkozó kérelem benyújtásakor hatályban van, valamint a 21A.18. pontban meghatározott környezetvédelmi követelményeknek.

b) Az a) bekezdéstől való eltérésképpen a kérelmező igazolhatja, hogy a módosított termék az a) bekezdésben meghatározott légialkalmassági alapkövetelmény, illetve bármely egyéb, az ügynökség által közvetlenül összefüggőnek ítélt tanúsítási előírás egy korábbi módosításának felel meg. Mindazonáltal ez a korábban módosított légialkalmassági alapkövetelmény nem lehet korábbi a típusalkalmassági bizonyítványban hivatkozással bejegyzett megfelelő típusvizsgálati szabályzatnál. A kérelmező bármely alábbi esetben a légialkalmassági alapkövetelmény korábbi módosítása szerint igazolhatja a megfelelőségét:

1. Az ügynökség megítélése szerint nem nagy módosítások. Annak meghatározásánál, hogy valamely adott módosítás nagy módosítás-e, az ügynökség a módosítást a típusterv összes korábbi módosításának és a szóban forgó termék típusalkalmassági bizonyítványába bejegyzett alkalmazandó tanúsítási előírások összes kapcsolódó módosításának összefüggésében mérlegeli. Az olyan módosítások, amelyek megfelelnek az alábbi kritériumok egyikének automatikusan nagy módosításnak minősülnek:

i. Az általános kialakítás vagy a szerkezeti felépítés elveit nem tartják meg.

ii. A módosítandó termék tanúsításához használt előfeltételek nem maradnak érvényesek.

2. Minden terület, rendszer, alkatrész vagy berendezés, amelyet az ügynökség megítélése szerint a módosítás nem érint.

3. A módosítás által érintett valamennyi terület, rendszer, alkatrész vagy berendezés, amelyről az ügynökség megállapítja, hogy az a) bekezdésben leírt légialkalmassági alapkövetelmény szerinti megfelelőség nem járulna hozzá jelentős mértékben a módosított termék biztonságának szintjéhez, illetve célszerűtlen volna.

c) A legfeljebb 2722 kg (6000 font) maximális tömegű légi jármű (forgószárnyas légi jármű kivételével), illetve legfeljebb 1361 kg (3000 font) maximális tömegű nem gázturbinás forgószárnyas légi jármű módosítását kérelmező igazolhatja, hogy a módosított termék megfelel a típusalkalmassági bizonyítványba hivatkozással bejegyzett alkalmazandó típusalkalmassági tanúsítási alapnak. Mindazonáltal abban az esetben, ha az ügynökség megállapítja, hogy a módosítás valamely területen nagy módosítást jelent, az ügynökség a kérelem benyújtásakor hatályban levő, a típusalkalmassági bizonyítványba hivatkozással bejegyzett típusalkalmasság-tanúsítási alap módosítása szerinti megfelelőséget, illetve bármely olyan tanúsítási előírás szerinti megfelelőséget határozhat meg, amelyet az ügynökség közvetlenül összefüggőnek ítél, kivéve ha az ügynökség egyidejűleg azt is megállapítja, hogy a szóban forgó módosítás vagy tanúsítási előírás szerinti megfelelőség nem járulna hozzá jelentős mértékben a módosított termék biztonságának szintjéhez, illetve célszerűtlen volna.

d) Ha az ügynökség megállapítja, hogy a módosításra vonatkozó kérelem benyújtásakor hatályban lévő légialkalmassági alapkövetelmény nem rendelkezik megfelelő szabványokról a tervezett módosítás tekintetében, a kérelmező betartja a 21A.16B. pont rendelkezéseinek megfelelően előírt valamennyi különleges feltételt, továbbá ezeknek a különleges feltételeknek a módosításait annak érdekében, hogy biztosítsa a módosításra vonatkozó kérelem benyújtásakor hatályos légialkalmassági alapkövetelményben megállapítottal egyenértékű biztonsági szintet.

e) Nagy repülőgépek és nagy forgószárnyas légi járművek típusalkalmassági bizonyítványának módosítására vonatkozó kérelem öt évig, bármely egyéb típusalkalmassági bizonyítvány módosítására vonatkozó kérelem három évig hatályos. Amennyiben a módosítást nem hagyták jóvá, vagy nyilvánvaló, hogy nem fogják jóváhagyni az ebben az albekezdésben megállapított határidőn belül, a kérelmező:

1. A típusalkalmassági bizonyítvány módosítására vonatkozó új kérelmet nyújthat be, és teljesítheti az a) bekezdés a módosításra vonatkozó eredeti kérelemre alkalmazandó valamennyi rendelkezését; illetve

2. Kérheti az eredeti kérelem meghosszabbítását, és teljesítheti az a) bekezdésben szereplő rendelkezéseket, amelyekhez az alkalmazás hatályos dátumát a kérelmező választhatja meg, és amely dátum legkorábban a módosítás jóváhagyását ennek az albekezdésnek az értelmében a módosításra vonatkozó eredeti kérelemre megállapított határidővel megelőző nap lehet.

21A.103. A jóváhagyás kiállítása

a) A kérelmező jogosult rá, hogy az ügynökség jóváhagyja a típusterv nagy módosítását, azt követően, hogy:

1. benyújtotta a 21A.97. a) 3. albekezdésben említett nyilatkozatot; valamint

2. Igazolást nyert, hogy:

i. a módosított termék megfelel a 21A.101. pontban előírt alkalmazandó tanúsítási előírásoknak és környezetvédelmi követelményeknek;

ii. Valamennyi teljesítetlen légialkalmassági rendelkezést olyan tényezők ellensúlyoznak, amelyek azonos szintű biztonságot nyújtanak; továbbá

iii. A terméknek nincs olyan sajátossága vagy jellemzője, amely miatt az megbízhatatlan azokra a rendeltetésekre, amelyekre a tanúsítást kérték.

b) A típusterv kis módosítása a 21A.95. pontnak megfelelően kizárólag abban az esetben, hagyható jóvá, ha igazolást nyert, hogy a módosított termék megfelel a 21A.101. pontban előírt alkalmazandó tanúsítási előírásoknak.

21A.105. Nyilvántartás vezetése

Módosítás esetén a kérelmező valamennyi kapcsolódó tervezési információt, tervrajzot és vizsgálati jelentést, beleértve a tesztelt módosított termék vizsgálati jelentéseit is, az ügynökség rendelkezésére bocsát és megőriz annak érdekében, hogy a módosított termék folyamatos légialkalmasságának és az alkalmazandó környezetvédelmi követelmények betartásának biztosításához szükséges információkat közölni tudja.

21A.107. A folyamatos légialkalmasságra vonatkozó utasítások

a) A típusterv kis módosítása jóváhagyásának tulajdonosa a termék folyamatos légialkalmasságára vonatkozó utasítások a típusalkalmassági tanúsítás alkalmazandó alapjával összhangban készült esetleges kapcsolódó módosításainak legalább egy teljes sorozatát a kis módosítást tartalmazó légi járművek, hajtóművek vagy légcsavarok minden ismert tulajdonosának a rendelkezésére bocsátja a szállításkor vagy az érintett légi jármű első légialkalmassági bizonyítványának kiállításakor abban az esetben, ha ez utóbbira a szállítást követően kerül sor, majd ezt követően az utasításoknak ezeket a módosításait kérésre minden olyan személy rendelkezésére bocsátja, akinek a számára előírták ezen utasítások valamely feltételének a betartását.

b) Ezenkívül a folyamatos légialkalmasságra vonatkozó utasítások e változatainak módosításait a módosítást tartalmazó termék minden ismert üzemeltetője, illetve kérésre minden olyan személy számára rendelkezésre bocsátják, akinek a részére előírták ezen utasítások bármelyikének a betartását.

21A.109. Kötelezettségek és EPA-jelzés

A típusterv kis módosítása jóváhagyásának tulajdonosa:

a) vállalja a 21A.4., 21A.105. és 21A.107. pontban meghatározott kötelezettségeket; valamint

b) meghatározza a jelölést, beleértve az EPA (a továbbiakban: Európai Alkatrész-jóváhagyás) -betűket, a 21A.804. a) bekezdés szerint.

E. ALRÉSZ - KIEGÉSZÍTŐ TÍPUSALKALMASSÁGI BIZONYÍTVÁNYOK

21A.111. Alkalmazási kör

Ebben az alrészben meghatározzuk a típusterv nagy módosításai kiegészítő típustanúsítási eljárások szerinti jóváhagyásának eljárását, és megállapítjuk az ilyen bizonyítványok kérelmezőinek és tulajdonosainak jogait és kötelezettségeit.

21A.112. Jogosultság

Bármely természetes vagy jogi személy (szervezet), aki alkalmasságát a 21A.112B. pontnak megfelelően bizonyította, vagy aki ennek bizonyítását megkezdte, jogosult arra, hogy kiegészítő típusalkalmassági bizonyítványt kérelmezzen az ebben az alrészben meghatározott feltételekkel.

21A.112B. Az alkalmasság bizonyítása

a) A kiegészítő típusalkalmassági bizonyítványt kérelmező bármely szervezet oly módon bizonyítja alkalmasságát, hogy bemutatja a tervező szervezet az ügynökség által a J. alrésznek megfelelően kiadott jóváhagyását.

b) Az a) bekezdéstől való eltérésképpen a kérelmező alkalmassága bizonyításának másik módjaként megszerezheti az ügynökség beleegyezését a meghatározott tervezési módszereket, erőforrásokat és az e rész szerinti megfelelőséghez szükséges intézkedések sorozatát megállapító eljárások használatához.

21A.113. Kiegészítő típusalkalmassági bizonyítványra vonatkozó kérelem

a) A kiegészítő típusalkalmassági bizonyítványra vonatkozó kérelmet az ügynökség által megállapított formában és módon készítik el.

b) A kiegészítő típusalkalmassági bizonyítványra vonatkozó kérelem tartalmazza a 21A.93. pontban előírt leírásokat és meghatározást. Ezen kívül ezek a kérelmek tartalmazzák annak indoklását, hogy a meghatározás alapjául szolgáló információk megfelelők, akár a kérelmező saját forrásaiból, akár a típusalkalmassági bizonyítvány tulajdonosával történt megállapodás révén.

21A.114. A megfelelőség igazolása

A kiegészítő típusalkalmassági bizonyítvány kérelmezője megfelel a 21A.97. pontban foglalt rendelkezéseknek.

21A.115. Kiegészítő típusalkalmassági bizonyítvány kiállítása

A kérelmező jogosult rá, hogy a részére az ügynökség a kiegészítő típusalkalmassági bizonyítványt kiállítja azt követően, hogy

a) a 21A.103. a) bekezdés szerint megfelelt;

b) a 21A.112B. pontnak megfelelően bizonyította alkalmasságát;

c) abban az esetben, ha a kérelmező a 21A.113. b) bekezdésnek megfelelően megállapodást kötött a típusalkalmassági bizonyítvány tulajdonosával:

1. A típusalkalmassági bizonyítvány tulajdonosa arról tájékoztatott, hogy nincs technikai kifogása a 21A.93. pont szerint benyújtott információ ellen; továbbá

2. A típusalkalmassági bizonyítvány tulajdonosa vállalta, hogy együttműködik a kiegészítő típusalkalmassági bizonyítvány tulajdonosával a módosított termék folyamatos légialkalmasságával kapcsolatos valamennyi kötelezettségnek a 21A.44. és 21A.118A. pont betartásával történő teljesítése érdekében.

21A.116. Átruházhatóság

Kiegészítő típusalkalmassági bizonyítvány kizárólag olyan természetes vagy jogi személyre ruházható át, aki vállalni tudja a 21A.118A. pontban szereplő kötelezettségeket, és ebből a célból bizonyította alkalmasságát arra, hogy a 21A.112B. pontban szereplő kritériumoknak megfelelően jogosultságot szerezzen.

21A.117. A termék kiegészítő típusalkalmassági bizonyítvánnyal szabályozott részének módosításai

a) A termék kiegészítő típusalkalmassági bizonyítvánnyal szabályozott részének kis módosításait a D. alrész szerint osztályozzák és hagyják jóvá.

b) Valamely termék kiegészítő típusalkalmassági bizonyítvánnyal szabályozott részének minden nagy módosítását külön kiegészítő típusalkalmassági bizonyítvánnyal hagyják jóvá ennek az alrésznek megfelelően.

c) A b) bekezdéstől való eltérésképpen valamely termék olyan alkatrészének nagy módosítása, amelynek kiegészítő típusalkalmassági bizonyítványát maga a kiegészítő típusalkalmassági bizonyítvány tulajdonosa nyújtotta be, jóváhagyható a meglévő kiegészítő típusalkalmassági bizonyítvány módosításaként.

21A.118A. Kötelezettségek és EPA-jelzés

Minden kiegészítő típusalkalmassági bizonyítvánnyal rendelkező személy:

a) vállalja azokat a kötelezettségeket, amelyek:

1. a 21A.3., 21A.3B., 21A4., 21A.105., 21A.119. és 21A.120. pontban vannak meghatározva;

2. beleértendők a típusalkalmassági bizonyítvány tulajdonosával való együttműködésbe a 21A.115. c) 2. bekezdésnek megfelelően;

és ebből a célból továbbra is megfelel a 21A.112B. pontban szereplő kritériumoknak;

b) a 21A.804. a) bekezdéssel összhangban meghatározza a jelzést, beleértve az EPA-betűket is.

21A.118B. Időbeli hatály és folyamatos érvényesség

a) A kiegészítő típusalkalmassági bizonyítványt határozatlan időre adják. A bizonyítvány érvényben marad, feltéve hogy:

1. A tulajdonosa továbbra is betartja az ebben a részben szereplő rendelkezéseket; továbbá

2. a bizonyítványt nem adják vissza, illetve nem vonják vissza az ügynökség által megállapított alkalmazandó közigazgatási eljárásoknak megfelelően.

b) A bizonyítvány visszaadása vagy visszavonása esetén a kiegészítő típusalkalmassági bizonyítványt vissza kell juttatni az ügynökséghez.

21A.119. Kézikönyvek

A kiegészítő típusalkalmassági bizonyítvány tulajdonosa elkészíti, karbantartja és frissíti a típusalkalmassági tanúsítás alkalmazott alapja és a termékre vonatkozó környezetvédelmi követelmények által előírt összes kézikönyv módosításainak mesterpéldányait, és kérésre e kézikönyvek másolatát az ügynökség rendelkezésére bocsátja.

21A.120. A folyamatos légialkalmasságra vonatkozó utasítások

a) A légi jármű, hajtómű vagy légcsavar kiegészítő típusalkalmassági bizonyítványának tulajdonosa a folyamatos légialkalmasságra vonatkozó utasítások a típusalkalmassági tanúsítás alkalmazandó alapjával összhangban készült kapcsolódó módosításainak legalább egy teljes sorozatát a kiegészítő típusalkalmassági bizonyítvány sajátosságait tartalmazó légi jármű, hajtómű vagy légcsavar minden ismert tulajdonosának a rendelkezésére bocsátja a szállításkor vagy az érintett légi jármű első légialkalmassági bizonyítványának kiállításakor abban az esetben, ha ez utóbbira a szállítást követően kerül sor, majd ezt követően az utasításoknak ezeket a módosításait kérésre minden olyan személy rendelkezésére bocsátja, akinek a számára előírták ezen utasítások valamely feltételének a betartását. A felújítással vagy nagyjavításokkal foglalkozó egyes kézikönyvek, illetve a folyamatos légialkalmasságra vonatkozó utasítások egyes részei később, a termék üzembe helyezését követően is rendelkezésre bocsáthatók, de rendelkezésre kell állniuk, mielőtt a termékek bármelyike elérné a megfelelő kort vagy repülési óra/ciklus számot.

b) Ezen kívül a folyamatos légialkalmasságra vonatkozó utasítások módosításait a kiegészítő típusalkalmassági bizonyítványt tartalmazó termék minden ismert üzemeltetője, illetve kérésre minden olyan személy részére rendelkezésre bocsátják, akinek a számára előírták ezen utasítások bármelyikének a betartását. Az ügynökséghez benyújtják a folyamatos légialkalmasságra vonatkozó utasítások módosításainak terjesztését ismertető programot.

F. ALRÉSZ - GYÁRTÁS A GYÁRTÓ SZERVEZET JÓVÁHAGYÁSA HIÁNYÁBAN

21A.121. Alkalmazási kör

a) Ebben az alrészben meghatározzuk az olyan termékek, alkatrészek és berendezések alkalmazandó tervezési adatai szerinti megfelelőség bizonyításának eljárását, amelyet a G. alrész értelmében a gyártó szervezet jóváhagyása hiányában kívánnak gyártani.

b) Ebben az alrészben meghatározzuk az ennek az alrésznek megfelelően gyártott termékek, alkatrészek, illetve berendezések gyártójának kötelezettségeire vonatkozó szabályokat.

21A.122. Jogosultság

Bármely természetes vagy jogi személy kérelmezheti egyedi termékek, alkatrészek vagy berendezések megfelelőségének igazolását ennek az alrésznek megfelelően, ha

a) rendelkezik a szóban forgó termék, alkatrész vagy berendezés tervére vonatkozó jóváhagyással, vagy ilyen jóváhagyást kérelmezett; illetve

b) az említett terv jóváhagyását kérelmező vagy birtokló személlyel kötött megfelelő megállapodás révén biztosította a gyártás és tervezés megfelelő összehangolását.

21A.124. Kérelem

a) Az egyes termékek, alkatrészek és berendezések megfelelőségének igazolásával kapcsolatos megállapodásra vonatkozó valamennyi kérelmet ennek az alrésznek megfelelően az illetékes hatóság által megállapított formában és módon nyújtanak be.

b) Az említett kérelem tartalmazza:

1. a bizonyítékot, amely adott esetben igazolja, hogy:

i. a gyártó szervezet jóváhagyásának kiadása a G. alrésznek megfelelően nem volna helyénvaló; illetve

ii. a termék, alkatrész vagy berendezés ennek az alrésznek megfelelő tanúsítása vagy jóváhagyása szükséges gyártó szervezet a G. alrész szerinti jóváhagyásának kiadásáig.

2. Vázlatos formában a 21A.125. b) bekezdésében előírt információkat.

21A.125. Eseti engedély kiállítása

A kérelmező jogosult rá, hogy az illetékes hatóság eseti engedélyt állítson ki a részére, amelyben engedélyezi az egyes termékek, alkatrészek és berendezések megfelelősége ennek az alrésznek megfelelő igazolását azt követően, hogy a kérelmező:

a) olyan gyártás-ellenőrzési rendszert vezetett be, amely biztosítja, hogy minden termék, alkatrész vagy berendezés megfelel a vonatkozó tervadatoknak és biztonságos üzemkész állapotban van.

b) rendelkezésre bocsátja a kézikönyvet, amely tartalmazza:

1. az a) bekezdésben előírt gyártás-ellenőrzési rendszer leírását;

2. a gyártás-ellenőrzési rendszer megállapításai meghozatalának módjára vonatkozó leírást;

3. a 21A.127. és 21A.128. pont szerinti tesztek leírását, valamint a 21A.130. a) bekezdés alkalmazásában meghatalmazott személyek nevét.

c) igazolja, hogy a 21A.3. és a 21A.129. d) bekezdésnek megfelelően segítséget tud nyújtani.

21A.125B. Vizsgálati eredmények

a) Ha olyan objektív bizonyíték merül fel, amely igazolja, hogy az eseti engedély tulajdonosa nem felel meg az ebben a részben szereplő alkalmazandó követelményeknek, a vizsgálati eredményt az alábbiaknak megfelelően osztályozzák:

1. Első szintű vizsgálati eredmény az ebben a részben foglaltaktól való minden olyan eltérés, amely az alkalmazandó tervadatoktól való ellenőrizetlen eltérésekhez vezethet, és amely befolyásolhatja a légi jármű biztonságát.

2. Második szintű vizsgálati eredmény az ebben a részben foglaltaktól való minden olyan eltérés, amelyet nem minősítettek első szintű vizsgálati eredménynek.

b) Harmadik szintű vizsgálati eredmény minden olyan tétel, amelyről objektív bizonyíték alapján megállapították, hogy olyan lehetséges problémát tartalmaz, amely az a) bekezdés értelmében eltérést eredményezhet.

c) A vizsgálati eredményekről szóló 21B.143. pont szerinti értesítés kézhezvételét követően:

1. Első szintű vizsgálati eredmény esetén az eseti engedély tulajdonosa a vizsgálati eredmény írásos megerősítését követő 21 munkanapon belül az illetékes hatóság megelégedésére igazolja, hogy elvégezte a módosító intézkedéseket.

2. Második szintű vizsgálati eredmények esetén az illetékes hatóság által a módosító intézkedések elvégzésére megállapított határidő megfelel a vizsgálati eredmény jellegének, de első ízben nem haladhatja meg a hat hónapot. Bizonyos körülmények között és a vizsgálati eredmény jellegétől függően az illetékes hatóság a hat hónapos határidőt meghosszabbíthatja, ha rendelkezésre áll az illetékes hatóság által elfogadott módosító intézkedési terv.

3. Harmadik szintű vizsgálati eredmény nem igényel azonnali intézkedést az eseti engedély tulajdonosa részéről.

d) Első vagy második szintű vizsgálati eredmények esetén az eseti engedély részben vagy egészben korlátozható, felfüggeszthető vagy visszavonható a 21B.145. pont értelmében. Az eseti engedély tulajdonosa az eseti engedély korlátozásáról, felfüggesztéséről vagy visszavonásáról szóló értesítés kézhezvételét időben visszaigazolja.

21A.125C. Időbeli hatály és folyamatos érvényesség

a) Az eseti engedélyt egy évet meg nem haladó korlátozott időtartamra kell kiállítani. Az eseti engedély az alábbi eseteket kivéve őrzi meg hatályát:

1. Ha az eseti engedély tulajdonosa nem bizonyítja megfelelőségét az ebben az alrészben szereplő alkalmazandó követelményeknek megfelelően; illetve

2. Bizonyíték van arra vonatkozóan, hogy a gyártó nem képes kielégítő ellenőrzést fenntartani az engedély tárgyát képező termékek, alkatrészek vagy berendezések gyártását illetően; illetve

3. A gyártó már nem felel meg a 21A.122. pontban foglalt követelményeknek; illetve

4. az eseti engedélyt a 21B.145. pontnak megfelelően visszaadták vagy visszavonták, vagy annak érvényessége lejárt.

b) Az eseti engedély visszaadása, visszavonása, illetve érvényességének lejárata esetén az eseti engedélyt visszajuttatják az illetékes hatósághoz.

21A.126. Gyártás-ellenőrzési rendszer

a) A 21A.125. pont szerint előírt gyártás-ellenőrzési rendszer biztosítja a lehetőséget annak megállapítására, hogy:

1. A beérkező anyagok, valamint a beszerzett, illetve az alvállalkozóktól megrendelt, a késztermékben felhasznált alkatrészek megfelelnek-e a vonatkozó tervadatokban előírtaknak.

2. A beérkező anyagokat, valamint a beszerzett vagy az alvállalkozóktól megrendelt alkatrészeket megfelelően határozták-e meg.

3. A késztermék minőségét és biztonságát befolyásoló eljárások, gyártási technikák és összeszerelési módszerek kivitelezése megfelel-e az illetékes hatóság által elfogadott előírásoknak.

4. A terv módosításait, beleértve a helyettesítő anyagokat is, a D. vagy E. alrésznek megfelelően hagyták jóvá és ellenőrizték, mielőtt azokat beépítették a késztermékbe.

b) A 21A.125. a) bekezdés szerint előírt gyártás-ellenőrzési rendszernek ezen kívül biztosítania kell, hogy:

1. A gyártás során azoknál a gyártási fázisoknál, ahol pontos megállapítások tehetők, ellenőrzik, hogy az alkatrészek megfelelnek-e a vonatkozó tervadatoknak.

2. A károsodásnak és minőségromlásnak kitett anyagokat megfelelően tárolják és kellőképpen védik.

3. Az érvényes tervrajzok könnyen hozzáférhetők a gyártó és ellenőrző személyzet számára, és azokat szükség szerint fel is használják.

4. A kiselejtezett anyagokat és alkatrészeket oly módon különítik el és határozzák meg, hogy az kizárja a késztermékbe való beépítésüket.

5. Azokat az anyagokat és alkatrészeket, amelyeket a tervadatoktól vagy előírásoktól való eltérések miatt tartanak vissza, és amelyeknek a késztermékbe való beépítését mérlegelni kell, jóváhagyott tervezési és gyártási felülvizsgálati eljárásnak vetik alá. Az említett eljárás által felhasználhatónak minősített anyagokat és alkatrészeket megfelelően meghatározzák, és újra ellenőrzik, hogy nincs-e szükség átdolgozásra vagy javításra. A szóban forgó eljárás során kiselejtezett anyagokat és alkatrészeket megjelölik és eltávolítják, hogy azokat a késztermékbe ne lehessen beépíteni.

6. A gyártás-ellenőrzési rendszer keretében készült nyilvántartásokat a gyártó vezeti, s ahol ez célszerű, a késztermékkel vagy alkatrésszel együtt határozza meg, továbbá megőrzi annak érdekében, hogy a termék folyamatos légialkalmasságához szükséges információkat közölni tudja.

21A.127. Tesztek: légi jármű

a) Az ennek az alrésznek megfelelően előállított légi jármű minden gyártója jóváhagyott földi és repülési teszt eljárási és ellenőrző nyomtatványokat készít, és ezeknek az ellenőrző nyomtatványoknak megfelelően tesztel minden legyártott légi járművet a 21A.125. a) bekezdés szerinti megfelelőség lényeges szempontjainak meghatározása érdekében.

b) Minden gyártási teszteljárás kiterjed legalább az alábbiakra:

1. A kormányozhatósági tulajdonságok ellenőrzése;

2. A repülési teljesítmény ellenőrzése (a légi jármű szokásos műszerezettségével);

3. A légi jármű összes berendezése és rendszere megfelelő működésének ellenőrzése;

4. Annak meghatározása, hogy valamennyi műszer megfelelő jelöléssel rendelkezik-e, továbbá hogy a repülési tesztet követően valamennyi felirat és előírt repülési kézikönyv elhelyezésre kerül-e;

5. A légi jármű üzemi tulajdonságainak földi ellenőrzése;

6. A tesztelt légi járműre jellemző bármely egyéb tétel ellenőrzése.

21A.128. Tesztek: hajtóművek és légcsavarok

Az ennek az alrésznek az értelmében előállított hajtóművek vagy légcsavarok valamennyi gyártója a 21A.125. a) bekezdés szerinti megfelelőségi szempontok megállapításához minden hajtóművön, illetve változtatható állásszögű légcsavaron elvégzi a típusalkalmassági bizonyítvány tulajdonosának dokumentációjában előírt elfogadható működési tesztet annak megállapítására, hogy az megfelelően működik-e abban az üzemi tartományban, amelyre a típusalkalmassági bizonyítványát kiállították.

21A.129. A gyártó kötelezettségei

Az ennek az alrésznek az értelmében előállított termék, alkatrész vagy berendezés valamennyi gyártója:

a) Ellenőrzés céljából az illetékes hatóság rendelkezésére bocsátja az összes terméket, alkatrészt vagy berendezést.

b) A gyártás helyén tartja azokat a műszaki adatokat és rajzokat, amelyekre szükség van annak meghatározásához, hogy a termék megfelel-e a vonatkozó tervadatoknak.

c) Fenntartja a gyártás ellenőrzési-rendszert, amely biztosítja, hogy valamennyi termék megfelel a vonatkozó tervezési adatoknak, és biztonságos üzemkész állapotban van.

d) Segítséget nyújt a típusalkalmassági bizonyítvány, korlátozott típusalkalmassági bizonyítvány vagy tervjóváhagyás tulajdonosának a folyamatos légialkalmassággal kapcsolatos bármely olyan intézkedés végrehajtásában, amely a már legyártott termékekkel, alkatrészekkel vagy berendezésekkel kapcsolatos.

e) A belső események jelentésére szolgáló rendszert alakít ki és tart fenn a biztonság érdekében, hogy lehetővé tegye az eseményekre vonatkozó jelentések összegyűjtését és értékelését a káros tendenciák meghatározása, illetve a hiányosságok kiküszöbölése érdekében, továbbá a jelenthető események kivonatolását. Ez a rendszer magában foglalja az eseményekre vonatkozó lényeges információk értékelését és a kapcsolódó információk terjesztését.

f) 1. A típusalkalmassági bizonyítvány, korlátozott típusalkalmassági bizonyítvány vagy tervjóváhagyás tulajdonosa felé jelent minden olyan esetet, amelyben a gyártó termékeket, alkatrészeket vagy berendezéseket hozott forgalomba, s később megállapították, hogy azok eltérnek a vonatkozó tervadatoktól, valamint a típusalkalmassági bizonyítvány, korlátozott típusalkalmassági bizonyítvány vagy tervjóváhagyás tulajdonosával együtt vizsgálatot folytat azoknak az eltéréseknek a meghatározására, amelyek veszélyes helyzet kialakulásához vezethetnek.

2. Jelenti az ügynökség és a tagállam illetékes hatósága felé azokat az eltéréseket, amelyeket az 1. albekezdésnek megfelelően határoztak meg, és amelyek veszélyes helyzet kialakulásához vezethetnek. Ezeket a jelentéseket az ügynökség által a 21A.3. b) 2. albekezdésnek megfelelően megállapított, illetve a tagállam illetékes hatósága által elfogadott formában és módon teszik meg.

3. Abban az esetben, ha a gyártó valamely másik gyártó szervezet beszállítója, minden olyan esetet jelent a másik szervezet felé, amelyben termékeket, alkatrészeket vagy berendezéseket hozott forgalomba a szóban forgó szervezet részére, és azokról később megállapította, hogy valószínűleg eltéréseket tartalmaznak a vonatkozó tervadatoktól.

21A.130. Megfelelőségi nyilatkozat

a) Az ennek az alrésznek az értelmében előállított termék, alkatrész vagy berendezés valamennyi gyártója a teljes légi járműre vonatkozóan 52. számú EASA Megfelelőségi Nyilatkozat űrlapot, más termékekre, alkatrészekre vagy berendezésekre pedig 1. számú EASA-nyilatkozatűrlapot bocsát ki (lásd a függeléket). Ezt a nyilatkozatot a gyártó szervezetnél felelős beosztást betöltő, arra feljogosított személy írja alá.

b) A megfelelőségi nyilatkozat az alábbiakat tartalmazza:

1. Nyilatkozatot valamennyi termékre, alkatrészre vagy berendezésre vonatkozóan, amely szerint a termék, alkatrész vagy berendezés megfelel a jóváhagyott tervadatoknak, és biztonságos üzemkész állapotban van;

2. Nyilatkozatot valamennyi légi járműre vonatkozóan, amely szerint a légi járművön elvégezték a 21A.127. a) bekezdés szerinti földi és repülési teszteket; továbbá

3. Nyilatkozatot valamennyi hajtóműre vagy változtatható állásszögű légcsavarra vonatkozóan, amely szerint a hajtóművön vagy a légcsavaron a gyártó a 21A.128. pontnak megfelelően elvégezte a végleges működési tesztet, továbbá a hajtóművek esetében a hajtómű típusalkalmassági bizonyítványának tulajdonosa által nyújtott adatok alapján megállapította, hogy valamennyi elkészült hajtómű megfelel a hajtómű gyártásakor érvényes alkalmazandó kibocsátási előírásoknak.

c) Ezeknek a termékeknek, alkatrésznek vagy berendezésnek valamennyi gyártója:

1. a termék, alkatrész vagy berendezés tulajdonjogának első átruházásákor; illetve

2. a légi jármű légialkalmassági bizonyítványa eredeti kiállításának kérelmezésekor; illetve

3. a hajtómű, légcsavar, alkatrész vagy berendezés légialkalmassági engedélyezési okmánya eredeti kiállításának kérelmezésekor

érvényes megfelelőségi nyilatkozatot mutat be az illetékes hatóság általi érvényesítés céljából.

d) Az illetékes hatóság a megfelelőségi nyilatkozatot ellenjegyzésével érvényesíti, ha a vizsgálatot követően megállapítja, hogy a termék, alkatrész vagy berendezés megfelel a vonatkozó tervadatoknak, és biztonságos üzemkész állapotban van.

G. ALRÉSZ - A GYÁRTÓ SZERVEZET JÓVÁHAGYÁSA

21A.131. Alkalmazási kör

Ebben az alrészben megállapítjuk:

a) A gyártó szervezet jóváhagyása kiadási eljárását olyan gyártó szervezetek számára, amelyek igazolják, hogy termékeik, alkatrészeik és berendezéseik az alkalmazandó tervadatoknak megfelelnek.

b) Az említett jóváhagyások kérelmezőinek vagy tulajdonosának jogaira és kötelezettségeire vonatkozó szabályokat.

21A.133. Jogosultság

Bármely természetes vagy jogi személy (szervezet) jogosult jóváhagyást kérni ennek az alrésznek az értelmében. A kérelmező:

a) indokolja, hogy valamely meghatározott munkaterületen az ennek az alrésznek megfelelő jóváhagyás alkalmas valamely meghatározott terv szerinti megfelelőség igazolására; továbbá

b) rendelkezik a szóban forgó meghatározott tervre vonatkozó jóváhagyással, vagy azt kérelmezte; illetve

c) a szóban forgó tervre vonatkozó jóváhagyás kérelmezőjével vagy tulajdonosával történt megfelelő megállapodás révén biztosította a gyártás és a tervezés kielégítő összehangolását.

21A.134. Kérelem

A gyártó szervezet jóváhagyására vonatkozó valamennyi kérelmet az illetékes hatósághoz nyújtják be a szóban forgó hatóság által megállapított formában és módon, és a kérelem tartalmazza a 21A.143. pontban előírt vázlatos információt, valamint a jóváhagyás feltételeit, amelynek kiadását a 21A.151. pont szerint kérik.

21A.135. A gyártó szervezet jóváhagyásának kiadása

Valamely szervezet jogosult rá, hogy az illetékes hatóság kiadja a számára a gyártó szervezet jóváhagyását, miután ennek az alrésznek az értelmében igazolta, hogy megfelel az alkalmazandó követelményeknek.

21A.139. Minőségügyi rendszer

a) A gyártó szervezet bizonyítja, hogy minőségügyi rendszert hozott létre, és képes annak fenntartására. A minőségügyi rendszert dokumentálják. A minőségügyi rendszer segítségével a szervezet biztosítani tudja, hogy a szervezet vagy partnerei által gyártott, illetve külső felek által szállított vagy azok számára alvállalkozásba kiadott valamennyi termék, alkatrész vagy berendezés megfelel a vonatkozó tervadatoknak, és biztonságos üzemkész állapotban van, s ennek megfelelően gyakorolhatja a 21A.163. pontban meghatározott kiváltságokat.

b) A minőségügyi rendszer tartalmazza:

1. A körülményektől függően az alábbiakra vonatkozó ellenőrzési eljárásokat a jóváhagyás körén belül:

i. A dokumentumok kiállítására, jóváhagyására vagy módosítására.

ii. Az eladók és alvállalkozók értékelő auditálására és ellenőrzésére.

iii. Annak ellenőrzésére, hogy a beérkező termékek, alkatrészek, anyagok és berendezések (beleértve a termékek beszerzői által új vagy használt állapotban szállított tételeket is) megfelelnek az alkalmazandó tervadatokban előírtaknak.

iv. A meghatározásra és nyomon követhetőségre.

v. A gyártási folyamatokra.

vi. Az ellenőrzésre és vizsgálatra, beleértve a gyári berepüléseket is.

vii. Az eszközök, befogó berendezések és tesztberendezések kalibrálására.

viii. A nem megfelelő tételek ellenőrzésére.

ix. A tervezési jóváhagyás kérelmezőjével vagy tulajdonosával történő légialkalmassági összhangolásra.

x. A nyilvántartások készítésére és megőrzésére.

xi. A személyzet szakértelmére és szakképzettségére.

xii. A légialkalmassági forgalomba hozatali okmányok kiállítására.

xiii. A kezelésre, tárolásra és csomagolásra.

xiv. A belső minőségügyi ellenőrzésekre és az azokból következő módosító intézkedésekre.

xv. A jóváhagyás feltételeinek megfelelően bármely, a jóváhagyott létesítményeken kívüli helyszínen végzett munkára.

xvi. A gyártás befejezését követően, de a szállítást megelőzően a repülőgép biztonságos üzemkész állapotának fenntartása érdekében végzett munkára.

Az ellenőrzési eljárások meghatározott rendelkezéseket tartalmaznak valamennyi kritikus alkatrészt illetően.

2. A minőségügyi rendszer dokumentált eljárásai betartásának és megfelelőségének felügyeletére független minőségbiztosítási beosztást. A felügyeletbe beletartozik a visszacsatolási rendszer a 21A.145. c) 2. albekezdésben említett személyhez vagy személyek csoportjához és végezetül a 21A.145. c) 1. albekezdésben említett vezetőhöz annak érdekében, hogy szükség esetén módosító intézkedéseket lehessen biztosítani.

21A.143. Részletes ismertetés

a) A szervezet az illetékes hatósághoz benyújtja a gyártó szervezet részletes ismertetését, amelyben az alábbi információk szerepelnek:

1. Felelős vezető által aláírt nyilatkozat, amelyben megerősítik, hogy mindenkor meg fognak felelni a gyártó szervezet részletes ismertetésének és bármely hozzá kapcsolódó kézikönyvnek, amely a jóváhagyott szervezet ezen alrész szerinti megfelelőségét határozza meg.

2. Az illetékes hatóság által a 21A.145. c) 2. albekezdésnek megfelelően elfogadott vezetők beosztása és neve.

3. A vezetők 21A.145. c) 2. albekezdésben előírt kötelességei és felelősségei, beleértve azokat az kérdéseket is, amelyeket a szervezet nevében az illetékes hatóságnál közvetlenül intézhetnek.

4. Szervezeti felépítési ábra, amely a vezetők kapcsolódó felelősségi láncait mutatja be a 21A.145. c) 1. és 2. albekezdés előírásainak megfelelően.

5. A 21A.145. d) bekezdésben említett tanúsító személyzet névsora.

6. A munkaerőforrások általános leírása.

7. A gyártó szervezet jóváhagyási bizonyítványában szereplő telephelyeken található létesítmények általános leírása.

8. Általános leírás a gyártó szervezet a jóváhagyás feltételeihez kapcsolódó munkáinak köréről.

9. Az illetékes hatóságnak a szervezetben történt módosításokról való értesítésére szolgáló eljárás.

10. A gyártó szervezet részletes leírásának módosítási eljárása.

11. A minőségügyi rendszer és az eljárások 21A.139. b) 1. albekezdésben előírt leírása.

12. A 21A.139. a) bekezdésben említett harmadik felek felsorolása.

b) A gyártó szervezet részletes leírását szükség esetén módosítják, hogy az mindenkor pontosan mutassa be a szervezetet, továbbá minden módosításból egy másolatot benyújtanak illetékes hatósághoz.

21A.145. Jóváhagyási követelmények

A gyártó szervezet a 21A.143. pont szerint benyújtott információk alapján bizonyítja, hogy:

a) az általános jóváhagyási követelmények tekintetében a létesítmények, munkafeltételek, berendezések és eszközök, eljárások és kapcsolódó anyagok, a személyzet létszáma és szakértelme, és az általános szervezet megfelelő a 21A.165. pont szerinti kötelezettségek ellátásához.

b) az összes légialkalmassági, zajkibocsátási, üzemanyag-kieresztési és égéstermék kibocsátási adatok tekintetében:

1. A gyártó szervezet ezeket az adatokat megkapja az ügynökségtől és a típusalkalmassági bizonyítvány, korlátozott típusalkalmassági bizonyítvány vagy tervjóváhagyás tulajdonosától vagy kérelmezőjétől a vonatkozó tervadatok szerinti megfelelőség meghatározásához.

2. A gyártó szervezet eljárást alakított ki annak biztosítására, hogy a légialkalmassági, zajkibocsátási, üzemanyag-kieresztési és égéstermék kibocsátási adatokat helyesen vegyék fel a gyártási adataiba.

3. Ezeket az adatokat rendszeresen módosítják, és minden olyan személy rendelkezésére bocsátják, akinek feladatai ellátásához szüksége van az ezekhez az adatokhoz való hozzáférésre.

c) a vezetőség és az alkalmazottak tekintetében:

1. A gyártó szervezet igazgatót nevezett ki, aki az illetékes hatóság felé tartozik beszámolási kötelezettséggel. A szervezeten belüli felelőssége annak biztosítására terjed ki, hogy valamennyi gyártási folyamat az előírt szabványok szerint történjen, valamint, hogy a gyártó szervezet folyamatosan betartsa a 21A.143. pontban említett részletes ismertetésben szereplő adatokat és eljárásokat.

2. A gyártó szervezet egy vagy több személyt nevezett ki annak biztosítására, hogy a szervezet betartsa az ebben a részben foglalt követelményeket, és meghatározta ezeket a személyeket és azok hatásköreit. Ezek a személyek az 1. albekezdésben említett felelős vezető közvetlen felügyelete alatt járnak el. A kijelölt személyek igazolni tudják a feladataik ellátáshoz szükséges megfelelő szaktudást, szakmai hátteret és tapasztalatot.

3. Az alkalmazottaknak minden szinten megfelelő hatáskört biztosítanak kijelölt feladataik ellátásához, valamint hogy a szervezeten belül teljes körűen és hatékonyan összehangolják a légialkalmassági, zajkibocsátási, üzemanyag-kieresztési és égéstermék kibocsátási adatokkal kapcsolatos tevékenységeket.

d) a tanúsítást végző személyzet tekintetében, akiket a gyártó szervezet felhatalmazott a 21A.163. pont szerint kiállított dokumentumok aláírására a jóváhagyás alkalmazási köre vagy feltételei szerint:

1. A tanúsítást végző személyzet ismeretei, szakmai háttere (beleértve a szervezeten belüli más feladatokat is) és tapasztalata megfelelő kijelölt feladatai ellátásához.

2. A gyártó szervezet a tanúsítást végző személyzet valamennyi tagjáról nyilvántartást vezet, amelyben a hatáskörük is részletesen szerepel.

3. A tanúsítást végző személyzet tagjai rendelkeznek a hatáskörükre vonatkozó igazolással.

21A.147. A jóváhagyott gyártó szervezet módosításai

a) A gyártó szervezet jóváhagyásának kiadását követően a jóváhagyott gyártó szervezet valamennyi módosítását, amely a termék, alkatrész vagy berendezés megfelelőségének igazolása, vagy ezek légialkalmasságának, illetve zajszint, üzemanyag-kieresztési és égéstermék kibocsátási jellemzőinek szempontjából jelentős, különösen a minőségügyi rendszer módosításait az illetékes hatóság hagyja jóvá. Az illetékes hatósághoz jóváhagyási kérelmet nyújtanak be, és a szervezet a módosítás végrehajtását megelőzően igazolja az illetékes hatóság felé, hogy továbbra is megfelel az ebben az alrészben foglaltaknak.

b) Az illetékes hatóság meghatározza azokat a feltételeket, amelyek szerint az ennek az alrésznek az alapján jóváhagyott gyártó szervezet működhet a szóban forgó módosítások során, kivéve azt az esetet, ha az illetékes hatóság azt állapítja meg, hogy a jóváhagyást fel kell függeszteni.

21A.148. Telephely módosítása

A jóváhagyott gyártó szervezet gyártó létesítményei telephelyének módosítása jelentősnek minősül, s ezért annak meg kell felelnie a 21A.147. pont rendelkezéseinek.

21A.149. Átruházhatóság

A gyártó szervezet jóváhagyása nem ruházható át azt az esetet kivéve ha erre a tulajdonviszonyban bekövetkezett módosulás miatt kerül sor, ami a 21A.147. pont alkalmazásában jelentős módosításnak minősül.

21A.151. A jóváhagyás feltételei

A jóváhagyás feltételeiben meghatározzák a munka körét, a termékeket, illetve az alkatrészek és berendezések kategóriáit (vagy mindkettőt), amelyek tekintetében a jóváhagyás tulajdonosa a 21A.163. pont szerinti kiváltságok gyakorlására jogosult.

Ezeket a feltételeket a gyártó szervezet jóváhagyásának részeként adják ki.

21A.153. A jóváhagyás feltételeinek módosításai

A jóváhagyás feltételeinek valamennyi módosítását az illetékes hatóság hagyja jóvá. A jóváhagyás feltételeinek módosítására vonatkozó kérelmet az illetékes hatóság által meghatározott formában és módon nyújtják be. A kérelmező megfelel az ebben az alrészben szereplő alkalmazandó követelményeknek.

21A.157. Vizsgálatok

A gyártó szervezet intézkedéseket hoz annak érdekében, hogy az illetékes hatóság elvégezhessen minden olyan vizsgálatot, beleértve a partnerek és alvállalkozók vizsgálatát is, amelyre az ebben az alrészben foglalt alkalmazandó követelmények jelenlegi és későbbi betartásának betartásának a megállapításához szükség van.

21A.158. Vizsgálati eredmények

a) Ha objektív bizonyíték merül fel arra vonatkozóan, hogy a gyártó szervezet jóváhagyásának tulajdonosa nem tartja be az ebben a részben foglalt követelményeket, a vizsgálati eredményeket az alábbiaknak megfelelően osztályozzák:

1. Első szintű vizsgálati eredmény az ebben a részben foglaltaktól való minden olyan eltérés, amely az alkalmazandó tervadatoktól való ellenőrizetlen eltérésekhez vezethet, és amely befolyásolhatja a légi jármű biztonságát.

2. Második szintű vizsgálati eredmény az ebben a részben foglaltaktól való minden olyan eltérés, amelyet nem minősítettek első szintű vizsgálati eredménynek.

b) Harmadik szintű vizsgálati eredmény minden olyan tétel, amelyről objektív bizonyíték alapján megállapították, hogy olyan lehetséges problémát tartalmaz, amely az a) pont értelmében eltérést eredményezhet.

c) A vizsgálati eredményekről szóló 21B.225. pont szerinti értesítés kézhezvételét követően:

1. Első szintű vizsgálati eredmény esetén a gyártó szervezet jóváhagyásának tulajdonosa a vizsgálati eredmény írásos megerősítését követő 21 munkanapon belül az illetékes hatóság megelégedésére igazolja, hogy elvégezte a módosító intézkedéseket.

2. Második szintű vizsgálati eredmények esetén az illetékes hatóság által a módosító intézkedések elvégzésére megállapított határidő megfelel a vizsgálati eredmény jellegének, de első ízben nem haladhatja meg a hat hónapot. Bizonyos körülmények között és a vizsgálati eredmény jellegétől függően az illetékes hatóság a hat hónapos határidőt meghosszabbíthatja, ha rendelkezésre áll az illetékes hatóság által elfogadott módosító intézkedési terv.

3. Harmadik szintű vizsgálati eredmény nem igényel azonnali intézkedést a gyártó szervezet jóváhagyásának tulajdonosa részéről.

d) Első vagy második szintű vizsgálati eredmények esetén a gyártó szervezet jóváhagyása részben vagy egészben korlátozható, felfüggeszthető vagy visszavonható a 21B.145. pont értelmében. A gyártó szervezet jóváhagyásának tulajdonosa a gyártó szervezet jóváhagyásának korlátozásáról, felfüggesztéséről vagy visszavonásáról szóló értesítés kézhezvételét időben visszaigazolja.

21A.159. Időbeli hatály és folyamatos érvényesség

a) A gyártó szervezet jóváhagyását határozatlan időre adják ki. A gyártó szervezet jóváhagyása az alábbi eseteket kivéve marad hatályban:

1. A gyártó szervezet nem bizonyítja megfelelőségét az ebben az alrészben foglalt alkalmazandó követelményeknek megfelelően; illetve

2. Az illetékes hatóságot a jóváhagyás tulajdonosa, vagy annak bármelyik partnere vagy alvállalkozója megakadályozza a 21A.157. pont szerinti vizsgálatok végrehajtásában; illetve

3. Bizonyíték van arra vonatkozóan, hogy a gyártó szervezet nem képes kielégítő ellenőrzést fenntartani az engedély tárgyát képező termékek, alkatrészek vagy berendezések gyártását illetően; illetve

4. A gyártó már nem felel meg a 21A.133. pont követelményeinek; illetve

5. A bizonyítványt a 21B.245. pontban foglaltaknak megfelelően visszaadták vagy visszavonták.

b) A bizonyítvány visszaadása vagy visszavonása esetén a bizonyítványt visszajuttatják az illetékes hatósághoz.

21A.163. Kiváltságok

A 21A.135. pontnak megfelelően kiadott jóváhagyás feltételei szerint a gyártó szervezet jóváhagyásának tulajdonosa:

a) Elvégezheti az ebben a részben foglalt gyártási tevékenységeket.

b) Teljes légi jármű esetén és a 21A.174. pont szerinti Megfelelőségi Nyilatkozat (52. számú EASA-űrlap) bemutatását követően légi jármű légialkalmassági bizonyítvány és zajbizonyítványt szerezhet további bizonyítás nélkül.

c) Más termékek, alkatrészek vagy berendezések esetén hivatalos forgalomba hozatali bizonyítványt (1 számú EASA-űrlap) bocsáthat ki a 21A.307. pont szerint további bizonyítás nélkül.

d) Karbantarthatja az általa gyártott új repülőgépet, és a szóban forgó karbantartással kapcsolatban üzembehelyezési bizonyítványt adhat ki (53. számú EASA-űrlap).

21A.165. A jóváhagyás tulajdonosának kötelezettségei

A gyártó szervezet jóváhagyásának tulajdonosa:

a) Biztosítja, hogy a gyártó szervezet a 21A.143. pontnak megfelelően átadott részletes ismertetését és azokat a dokumentumokat, amelyekre abban hivatkozás történik, alapvető munkadokumentumokként használják a szervezeten belül.

b) Folyamatosan gondoskodik róla, hogy a gyártó szervezet megfeleljen a gyártó szervezet jóváhagyásához jóváhagyott adatoknak és eljárásoknak.

c) 1. Meghatározza, hogy valamennyi elkészült légi jármű megfelel a típustervnek, és biztonságos üzemkész állapotban van, mielőtt az illetékes hatósághoz a Megfelelőségi Nyilatkozatokat benyújtaná; illetve

2. Meghatározza, hogy más termékek, alkatrészek vagy berendezések elkészültek, s azok megfelelnek a jóváhagyott tervadatoknak, továbbá biztonságos üzemkész állapotban vannak, mielőtt kiállítaná az 1. számú EASA-űrlapot a légialkalmasság tanúsítására, továbbá a hajtóművek esetében a hajtómű típusalkalmassági bizonyítványának tulajdonosa által szolgáltatott adatok alapján meghatározza, hogy minden elkészült hajtómű megfelel a hajtómű gyártásakor érvényes, a kibocsátási előírásoknak való megfelelés tanúsításához alkalmazandó kibocsátási követelményeknek a 21A.18. cikk b) bekezdésében szereplő meghatározásnak megfelelően; illetve

3. Az 1. számú EASA-űrlap kiállítását megelőzően meghatározza, hogy más termékek, alkatrészek vagy berendezések megfelelnek az alkalmazandó adatoknak.

d) Az elvégzett munkákkal kapcsolatos valamennyi adatot nyilvántartja.

e) A belső események jelentésére szolgáló rendszert alakít ki és tart fenn a biztonság érdekében, hogy lehetővé tegye az eseményekre vonatkozó jelentések összegyűjtését és értékelését a káros tendenciák meghatározása, illetve a hiányosságok kiküszöbölése érdekében, továbbá a jelenthető események kivonatolását. Ez a rendszer magában foglalja az eseményekre vonatkozó lényeges információk értékelését és a kapcsolódó információk terjesztését.

f) 1. A típusalkalmassági bizonyítvány vagy tervjóváhagyás tulajdonosa felé jelent minden olyan esetet, ahol a gyártó szervezet olyan termékeket, alkatrészeket vagy berendezéseket adott ki, amelyeknél megállapították, hogy az alkalmazandó tervadatoktól való lehetséges eltéréseket tartalmaznak, és vizsgálatot folytat a típusalkalmassági bizonyítvány vagy tervjóváhagyás tulajdonosával együtt annak érdekében, hogy meghatározza azokat az eltéréseket, amelyek veszélyes állapotot eredményezhetnek.

2. Az ügynökség és a tagállam illetékes hatósága felé jelenti azokat az eltéréseket, amelyek veszélyes állapotot eredményezhetnek, és amelyeket az 1. albekezdésnek megfelelően határozott meg. Ezeket a jelentéseket az ügynökség által a 21A.3. b) 2. albekezdésnek megfelelően meghatározott, illetve a tagállam illetékes hatósága által elfogadott formában és módon nyújtják be.

3. Ha a gyártó szervezet jóváhagyásának tulajdonosa valamely másik gyártó szervezet beszállítója, e felé a másik szervezet felé is jelent minden olyan esetet, amikor termékeket, alkatrészeket és berendezéseket hozott forgalomba a szóban forgó szervezet számára, és azokról később megállapította, hogy az alkalmazandó tervadatoktól való lehetséges eltéréseket tartalmazhatnak.

g) Segítséget nyújt a típusalkalmassági bizonyítvány vagy tervjóváhagyás tulajdonosának a gyártott termékekkel, alkatrészekkel és berendezésekkel kapcsolatos valamennyi folyamatos légialkalmassági intézkedés elvégzését illetően.

h) Archiváló ren